text:
Ubwo Nyakubahwa Perezida wa Repubulika y’u Rwanda yakiraga indahiro za bamwe mu bayobozi bakuru b’igihugu kuwa mbere, tariki ya 18 Kanama 2014, kimwe mu bibazo yagarutseho mu ijambo yavuze ni kibazo cy’impanuka zimaze iminsi zitwara ubuzima bw’Abanyarwanda cyangwa se zikabamugaza. Nibyo koko, icyo kibazo gihangayikishije benshi kandi hagomba gufatwa vuba ingamba zikomeye kugira ngo, nubwo bwose bitashoboka ko gikemuka burundu, ariko harebwe uburyo bushoboka bwose kugira ngo impanuka zigabanuke.
Birazwi nta gushidikanya ko impanuka ziba ku mihanda hafi ya zose ziba zikomotse ku makosa aba yakozwe, ku buryo butaziguye cyangwa se buziguye, n’umuntu cyangwa n’abantu. Mu yandi magambo, haba hari umuntu (umwe cyangwa benshi), byanze bikunze, uba yagize uruhare (ruto cyangwa runini) mu gutuma impanuka iba.
Ubwo ikibazo cy’impanuka ku mihanda kigaragara rero, ndetse ku buryo bukabije, ni ngombwa ko tugerageza, ku buryo no mu bushobozi bunyuranye, kugifatira ingamba zihamye kugira ngo turebe ko twagabanya ingaruka mbi zacyo.
Ni muri uru rwego nkeka ko ibitekerezo binyuranye kandi by’abantu batandukanye bishobora kuzuzanya kugira ngo ababishinzwe, ku buryo bw’umwihariko, babe bafata ingamba zikwiye mu gushakisha umuti w’icyo kibazo.
Ku ruhande rwanjye, mbona hari hakwiye gufatwa ingamba zikurikira kandi zireba abantu banyuranye n’inzego zitandukanye. Twavuga ko, mu gusuzuma akamaro kazo, byasaba ko izaboneka ko ari ngombwa zose, muzo tugiye kuvuga, zashyirirwa mu bikorwa icyarimwe. Ibi ni ngombwa kubera ko ikibazo cy’impanuka z’ibinyabiziga kireba, ku buryo bw’umwihariko, inzego zitandukanye, ndetse icyemezo kimwe cyangwa bibiri byafatwa n’urwego rumwe cyangwa ebyiri gusa, bikaba bitashobora gukemura byonyine no ku buryo buhamye icyo kibazo.
1. Abashoferi
* Abashoferi batwara za tagisi bagomba kwirinda cyangwa se kubuzwa kugira umuvuduko urenze urugero rwemewe ku mihanda uba washyizweho hakurikijwe uko umuhanda uteye. Ahenshi ku mihanda hari ibyapa byerekana umuvuduko ntarengwa, ndetse n’aho bitari bikaba byajyaho vuba kandi bigakoranwa ubushishozi.
* Abashoferi bagomba kwirinda ibishobora kubarangaza igihe batwaye abantu. Aha twavuga, nk’uko twagiye tubibona kenshi, nko kugenda bavugira kuri telefoni zigendanwa, kugenda baganiriza abagenzi cyane cyangwa babara amatiki (n’amafaranga), kurebe inyuma mu modoka ngo bamenye imyanya isigaye (cyangwa umugenzi waba atishyuye), n’ibindi.
* Umuntu akurikije uko bamwe mu bashoferi b’imodoka zitwara abantu bakora, yabona umunaniro uturutse ku kazi bakora waba inkomoko ya zimwe mu mpanuka ziba ku mihanda. Ntabwo umuntu yabyuka saa cyenda cyangwa saa kumi z’igitondo ngo yirirwe atwaye imodoka kugeza saa ine z’ijoro, ibyo akabikora buri munsi, ngo abure kunanirwa bikabije. Uko umunaniro wiyongera ni nako uburyo bwo kugenzura ibyo akora bugabanuka!
* N’ubwo bwose umushoferi w’imodoka ikora tagisi asabwa kugira uruhusa rwo gutwara ibinyabiziga rwabugenewe (driving license), nkeka ko hari hakwiye n’irindi suzuma (test psychologique) rigamije kureba ubushishozi n’ubushobozi bw’umushoferi mu gufata ibyemezo bikwiye no mu gihe gikwiye, cyane cyane iyo asabwa gufata ibyemezo byihuse cyane mu gihe gito. Hari bamwe mu bashoferi bashobora guta umutwe cyangwa bagafata ibyemezo bidakwiye mu gihe baba batunguwe n’impanuka.
* Byaba byiza, mbere y’uko umushoferi yemererwa gutwara imodoka ikora tagisi, ababishinzwe bagiye basuzuma ubumenyi rusange afite mu byerekeye imiterere n’imikorere y’imodoka. Hari ubwo umushoferi ashobora kutamenya uburwayi imodoka yaba ifite cyangwa se agakora ibitari bikwiye mu gihe imodoka igenda bikaba byakurura impanuka, kubera ubumenyi bucye aba afite kubirebana n’imikorere n’imiterere y’imodoka aba atwaye.
* Ikindi kandi cyakwitabwaho ni ukwambura uburenganzira bwo gutwara imodoka zikora tagisi umushoferi wese wakomeza kugaragaza imyitwarire mibi ku muhanda no kutikosora ku makosa aba akora ku muhanda kandi atwaye abagenzi.
2. Abafite imodoka zikora tagisi
Ku ruhande rw’abantu batunze imodoka zikora akazi ko gutwara abantu twavuga ko nabo hari ibyo bakagombye kwitaho, ku buryo bw’umwihariko:
* Gusuzumisha neza imodoka zabo (technical control) kugira ngo barebe ko ari nzima, kandi bakihutira kuzikoresha vuba mu gihe hari icyo zirwaye, mbere yo kuzisubiza mu muhanda ngo zikomeze gukorera amafaranga.
* Gushyira kuri buri modoka abashoferi barenze umwe kugira basimburane, bityo uwakoze abone igihe cyo kuruhuka (byashoboka uwakoze guhera kare mu gitondo yageza saa sita akaruhuka, hakaza umusimbura kugeza umunsi w’akazi kabo urangiye).
3. Polisi y’Igihugu
Ku ruhande rwa Polisi y’Igihugu hari ingamba mbona zafatwa zikaba zagira icyo zifasha mu gukemura ikibazo cy’impanuka z’ibinyabiziga ku mihanda. Muri zo twavuga nk’izi zikurikira:
* Abapolisi bashinzwe umutekano w’ibinyabiziga ku muhanda bakwiye kuhagera kare cyane kandi bakava mu muhanda bitinze. N’igihe imvura iguye bagomba gushakirwa ibya ngombwa byose ku buryo bashobora gukomeza akazi.
* Birakwiye ko hakongerwa mu mihanda za moto cyangwa imodoka z’abapolisi (mobile control) zireba uko abashoferi bitwara ku mihanda kugira ngo abitwara nabi bafatirwe ibyemezo hakiri kare.
* Kubyerekeye igenzura ry’imodoka (contrôle technique) rikorerwa ibinyabiziga, hakwiye kunozwa uburyo ikorwa ku buryo bitavuna abantu cyane. Nk’uko nabibonye i Kigali, kuko nanjye byambayeho, hari ubwo umuntu abyuka nka saa cyenda z’ijoro nyamara akaza gutaha batayimukoreye kubera ubwinshi bw’imodoka. Nta buryo abantu bajya biyandikisha mbere bagahabwa nimero n’umunsi n’isaha baziraho bikurikije ubushobozi buhari ariko bagataha kontoroli ikozwe? Iyo bigoranye cyane bishobora gutuma bamwe mu batunze imodoka bashobora kuzisuzumisha bakererewe cyangwa se bagashaka guca mu nzira zitaboneye kugira ngo babone icyemezo kivuga ko imodoka zabo zidafite ibibazo by’uburwayi.
* Gusuzuma abashoferi bashobora kuba batwara imodoka banyweye ibisindisha cyangwa se ibindi byashobora gutuma mu mutwe hadakora neza.
* Gukomeza gushyira imbaraga nyinshi mu gutahura no guhana abapolisi baba birengagiza, kubera impamvu zinyuranye, amakosa y’abashoferi bamwe na bamwe ku mihanda.
* Gushyira abapolisi batambaye imyenda ya gipolisi muri tagisi zimwe na zimwe kugira ngo barebe amakosa abashoferi bakora kandi batume bafatwa bahanwe. Ibyo bishobora gukorwa mu bihe bimwe na bimwe bigaragara ko ari ngombwa. Amafaranga yakoreshwa mu ngendo n’abo bapolisi yava mu mande (fine) acibwa abashoferi bakora amakosa.
4. Abagenzi
* Ni ngombwa ko mu gihe cyose abagenzi bari mu modoka babonye umushoferi agenda nabi batinyuka kumubuza. Mu gihe hari ugerageje kuvuga umushoferi akamubwira nabi, ntabwo abandi bagenzi bagomba kwicecekera ahubwo bamwunganira. Umushoferi aramutse atisubiyeho abagenzi bose bagomba kugira ubutwari bwo kumusaba guhagarika imodoka bagasohoka cyangwa se bakaba bakwitabaza Polisi.
Mu gusoza twavuga ko, muri iyi nyandiko twashatse gutanga, ku buryo bwihuse, umusanzu wacu w’ibitekerezo kugira ngo turebe uko impanuka zihitana abantu zakumirwa cyangwa zikagabanuka. Birumvikana ko ibyo twavuze bishobora gukenera irindi sesengura ryimbitse cyangwa ubushakashatsi bwafata igihe. Ariko ni ngombwa ko, mu buryo bwihuse hagomba kugira igikorwa, nk’uko Umukuru w’igihugu yabivuze, kugira ngo abantu bo gukomeza gupfa bazira ubusa.
Ikindi kandi, ibyemezo byaramuka bifashwe biraboneka ko byasaba n’ubundi bufatanye bw’izindi nzego zinyuranye z’igihugu kugira ngo bishobore kujya mu bikorwa.
Dr GASANA Sébastien
Sociologue
INATEK (Institute of Agriculture, Technology and Education of Kibungo)


c: text/html

text:
Birashoboka ko iriya ari inzira Imana yanshishijemo ngo nzasorome kuri ariya matunda – Fireman wavuye Iwawa
, 5 months ago
Umuraperi wamenyekanye mu itsinda rya Tuff Gang ritarasenyuka, Fireman, nyuma y’umwaka arimo kugororerwa Iwawa yasoje amasomo kimwe n’urundi rubyiruko rugera ku 1,678, avuga ko adashidikanya ko umwaka wose amaze Iwawa ari inzira Imana yamucishijemo kugira ngo yisubireho yakire agakiza maze nawe azagere ahera.
Yabigarutseho mu kiganiro yagiranye na Iyobokamana ku wa Gatandatu tariki 21 Nzeri 2019, ubwo i Wawa haberaga igiterane cy’ivugabutumwa cyahuriranye n’uko uyu muraperi yarangije amasomo ye.
Fireman yavuze ko mu bintu azakora akigera mu buzima busanzwe harimo gutunganya no gusohora umuzingo (Album) yise ‘Iyimukamisiri’ uzaba uriho indirimbo zikubiyemo ubuzima yanyuzemo akiri mu biyobyabwenge ndetse n’uburyo yahindutse.
Yagize ati “Ndi kwandika Album nise Iyimukamisiri. Hazaba hariho indirimbo zibanda ku buryo bw’imihindukire muri roho.”
Yunzemo ati “Twebwe hano tugira intero ivuga ngo ‘Uwari Sawuli yahindutse Pawulo’. Ndagira ngo mbicishe muri izo nzira z’iyimukamisiri, z’uburyo Imana yafashe ubwoko bwayo ikabukura muri Egiputa (Egypt), ikabujyana mu gihugu cy’isezerano.”
Yavuze ko mu ngamba yasohokanye harimo kuba agiye kuba undi muntu utandukanye n’uwo yari we no guhindura inshuti mbi zamushoraga mu biyobyabwenge.
Yagize ati “ Ingamba ni nyinshi, ariko ikingenzi ni uko nshaka kuba undi muntu utandukanye n’uwo nari we. Ndashaka gukora ibitandukanye n’ibyo nakoraga. Biranansaba kuzashaka inshuti nziza cyane koi bi twarimo twabitewe n’inshuti mbi zabinjyanyemo.”
Fireman ashimangira ko kuba yarajyanywe Iwawa ari umugambi w’Imana yashatse ko ahagera akisobanukirwa maze akava mu byaha agaharanira kuzagera ahera.
Ati “Nta kintu kiba cyoroshye, ikintu cyose kiba kubw’impamvu. Birashoboka ko iyi ngiyi ari yo nzira Imana yashatse kunshishamo kugira ngo nzasorome kuri ariya matunda. Ahari yabonaga ndi kugenda ntana, iravuga iti uriya muhungu wanjye ntazarya kuri ariya matunda, reka mucishe muri iyi nzira kugira ngo azayasarure.”
Theo Bosebabireba yemereye Fireman kuzamukorera indirimbo ya mbere yo kuri Album “Iyimukamisiri”
Umuhanzi wamenyekanye cyane mu ndirimbo zo kuramya no guhiombaza Imana, Uwiringiyimana Theogene uzwi nka Theo Bosebabireba wari mu bataramiye abari kugororerwa Iwawa, yemereye ubufasha Fireman bwo kuzamukorera indirimbo ya mbere akiva Iwawa.
Yagize ati “Nanjye nk’umuntu dukora umwuga umwe kandi nshyigikiye ko ari kuvuga ko agiye guhinduka mbe undi muntu, agisohoka byibura mwemereye inkunga yo kuzamukorera indirimbo ya mbere, akaba ari njye uzayishyura.”
Theo Bosebabireba ubwo yataramiraga ibihumbi by’urubyiruko ruri Iwawa, yanyuzagamo akabavungurira ku buhamya bwe bukomeye bw’ubuzima yanyuzemo burimo n’uko yanyweye ku biyobyabwenge ariko Imana iza kumwarura yakira agakiza atangira no kuyikorera binyuze mu kuririmba.
Theo Bosebabireba yemeye guha ubufasha bwo gukorera indirimbo Fireman

robotstxt: allowed

filter: keep


text:
Featured
Dady de Maximo yahawe inkwenene n’abantu batari bake ubwo yihaga gushyigikira Shaddy Boo ku mvugo yakwirakwiye henshi ya “Odeur ya Ocean”
Dady de Maximo wamenyekanye cyane hano mu Rwanda kubera imideli itandukanye yagiye amurika hirya no hino ku munsi w’ejo, abinyujije ku rukuta rwe rwa Facebook yanditse amagambo atari make ashaka gukura mu isoni no gushyigikira ShaddyBoo uherutse kuvugira muri interview yagiranye na RoyalTv ko akunda “odeur ya ocean”.
Dady de Maximo yagize ati: UYU MWANA NI UMUNYARWANDAKAZI NI UWANYU KANDI NI UWACU NI UWANJYE NI UWAWE NUMVA MWAREKERA KUMUHA RUBANDA NO KUMUSHUMURIZA INTURO N’MBWEBWE NKUKO NAWE AHO BISOBANYE NTAWURAGUSHUMURIZA INKENDE N’ISATURA. MUBISHOBOYE MWAREKERA.
Ndicaye iminsi irashize ariko numvise natangira mvuga nti’ Ntasoni kweli nawe koko urasekana ? kuko nabonye hari abameze amenyo ari ababyeyi, abagabo n’abagore basekana njye binteye agahinda n’isesemi kuko nziko ntamenya byose, nkuko twese ku Isi ntawumenya byose nkaba numva ntagitangaza kirimo ko inzozi zayobya umuntu agatwarwa mu byiyumviro, akifuza ibituma ayoba mu mvugo, ariko wareba uko abivuga ukabona koko yishimiye kubivuga aho kumushaka ngo tumugeze aho yifuza murasekana gusa! Niba atari n’inshingano zacu ariko se iyo wumiwe urakoronga, ukikora mu kanwa ukivayo ngo urasekana? uwaguseka wowe ko ibyawe byose bidahumura wakwirwahe?
Uwampa amahirwe ngo mufate mujyane yo anabyumve nuwo muhumuro anishime anarebe hejuru nkuko yabivugaga anezerewe urabona ibi koko ari ibintu bikwiye byo gusekana.
Hari nabo nibajijeho numva binteye agahinda uraseka umuntu wowe? niko nkuzi umeze ute mu myaka ishize? ubuse uwazana uko wari kera akaguseka wahungira he?
Niko twebwe murugo Iwacu nibangahe badatunganye nkanjye nkamwe batanabasha kuba bavuga iki niki uko gikwiye? turasekana gusa kandi hari nabicariye ibiboze.
Baseka uvuze nabi kandi banuka mu kanwa abandi banuka ahakomeye ariko turasekana bikaba rwose imvugo? ariko muziko ibi bintu byatera umuntu gukora icyo atatekerezaga kubera kumuhuriraho, ubu uwaduseka uko duteye yaba mu mutwe , yaba mu maso , yaba kumubiri, yaba uko duteye yabura ibyo yirirwa aseka, umuntu ukamureba ari gusekana umuzi nukuri kw’imana acisha inzara umunwa.
Abanyarwanda koko twabaye gute, ngo odeur! izanyu zimeze gute bamwe muritwe banatambuka bagasiga impumuro? waba uhumura byo ko ntawuseka uwagenzura yabura icyo akugiraho inkuru, ubu ko dukuze n’inda zacu n’ibikanu byacu cyangwa byawe bikabyimba? uwavuga ko mfite umudigi cyangwa ibondo akabifotora akandikaho amagambo ashaka wakwirwahe? Hari abakunda guseka ariko uwaguseka bihoraho wakwirwahe? Ntabyawe bidatunganye? Rahira ? Ntabyo se koko!
Ese uwatujora yabura icyo aseka nicyo anenga? Ntasoni umuntu w’umubyeyi akajya kuri fcbk agaseka ngo za odeur? skyiiiiiiii ndarakaye mvuze nabi ariko nimwe mubinteye bamwe muri mwe bari gusekana muteye icyo niki ni ukuri mumbabarire nimwe munshotoye, nanjye munseke rwose si ubwambere ariko murakabije binateye agahinda , mumaze kwibagirwa gusa ni nayo mpamvu tutanitonze tuzumirwa ese nkubu umunsi mwasetse ufite umutima woroshye akamanuka akajya muri za ngona muzishima? cyangwa akinjira ahari intwaro akarimbura imbaga? ibi bintu birabaje gusekana kandi n’ikosa kuko nziko ntawumenya byose. Njye munyihe kuko ndakomeye narabimenyereye kandi byaransize ariko sinifuza ko undi mwamukwena nkaho abantu bose bavutse nta kivurira nta nakivugira,
Barafinda ikibazo murakibonye ariko amafoto ngaho za interviews? ariko twabaye dute ari So cyangwa maman wawe wakwifuza ko afotorwa avuga ko ka na ga ari kwe? koko mukamuha amashyi erega abafite za radio mugatumira umuntu ngo ni igikorwa mubona nawe uko areba atazi neza ko ahubwo muri gushaka uko asekwa cyangwa abasetsa. Ese tuzabona ryari ko uwo uhaye rubanda ejo yaba uwawe murugo nibwo se muzaceceka mukanumva uko bimera?
Mwabonye ijambo ubwo ese mwahereye mungo iwacu ko ibisekwa bihari daaa. Reka ndekeree ariko mureke umwana abeho ahubwo mumukosore niba nawe yarengereye mumusange mumugire inama nanga abahetse ishyano bagaseka uri mu kaga nubwo ntako arimo ariko ibi bintu byakamushyiramo ntekerezako nta butagatifu dufite bwatuma dukwena undi nta n’ubuhanga mfite nkubwo mwumva mufite bwatuma ibintu byose mubigira binini nka Ocean .
Please murekere aho ntago bigishimishije mwibaze ari nkamwe byabayeho, n’umuhanga arasinda akaba imbwa cyangwa imbwakazi bakamufotora agaseba nkatswe uwavuze ikimuri kumutima nk’inzozi yishimye akifuza.
Mumureke abeho umukunze amusure amwigishe ariko bihagarare niba koko turi imfura. Birababaje kuba nabahanura ntari umutagatifu nuko numva ikigero cyarenze uyu mwana ni ukuri mumuhe umwanya ahumeke, twese uwadushakamo za ocean na odeur ntiyazibura. Please iwacu ibi ntibihaba byo gusekana n’i Gasabo ntibyagakwiye , usibye n’ubumfura buke harimo nkwicisha umuntu ururimi, mubishoboye mwarekera undi mwana nubwo yaba yavuze ibifutamye, cyangwa ibisobanutse nk’amayobera ndumva twarekera, turabafite babihoramo ibifutamye kandi we yivugiye inzozi ze ntakibi cyaba inkuru iruse izacu twicariye tutifuza ko zijya hanze, abo dufite muziko bimenyekanye basekwa ntidukoma kandi benshi ni abana banyu, abacu, ni abavandimwe, ni abagore bacu n’abagabo banyu, twibigira ishyano n’ibara, sigaho ejo utazabyara uwo bazaseka nkuku.
TUMUGAYE NIBA AFITE INGESO ZIRUTA IZACU KUKO WENDA TUTAZIGIRA, ARIKO KUMUKWENA SIMBIBONAMO UBUPFURA.
Icyumweru kiza nizo ocean na odeur zanyu bitagishimishije namba.
Uza kuntuka yisanzure Imana Yarakinze nabonye byinshi nubundi ndibwihangane ariko ni ukuri musigeho”.
Dady de Maximo akimara gutangaza aya magambo abantu benshi batangiye kugenda bayavugaho ndetse banahererekanya ubu butumwa hirya no hino gusa abenshi bibandaga mu guha inkwenene uyu mugabo bavuga ko atagakwiye kwivanga mu bya ShaddyBoo ngo dore ko na nyirubwite atigeze atangaza amagambo angana gutya yo kwikura mu isoni.


text:
Featured
Prince of comedy, impano nshya muri comedy nyarwanda
Yitwa NSHIZIRUNGU Prince, azwi cyane ku izina rya Prince of comedy , akaba yarabaye icyamamare cyane muri Comfactory ubwo yasetsaga abantu bagataha imbavu zahiye.
Prince of Comedy yavutse taliki ya 14 Kamena 1996. Yize amashuri y’incuke (Maternelle) ndetse n’amashuri abanza (Primaire) ku kigo cya Groupe Scolaire APACOPE, yiga amasomo yo mu kiciro rusange cy’amashuri yisumbuye (Ordinary Level – O’ Level) ku kigo cya Apeki – Tumba, nyuma yaho Prince yize amasomo y’ikiciro cya kabiri cy’amashuri yisumbuye (Advanced Level – A’ Level) mu ishami rya Computer Science ku kigo cya St. Peter’s College of Shyogwe giherereye mu karere ka Muhanga aho yanarangirije amashuri ye yisumbuye.
Nyuma yo kurangiza amashuri yisumbuye mu mwaka wa 2016, Prince of comedy yinjiye mu itsinda rya comedy knights aho yiyunze ku bandi banyarwenya yasanze bamutanze mu mwuga bakanamutoza aribo: Babu, Michel, Herve, George, Divin ndetse na manager wa comedy knights ariwe Jerome.
Nyuma yo gutozwa, Prince of comedy yaje kujya kwiyerekana bwa mbere ku kizwi nka stage, aho yaje kwerekana ibyo yatojwe agasetsa abantu bagataha imbavu bazitwaye mu ntoki kubera iyo mpano nshya yari yerekanye kandi itanga ikizere.
Nyuma rero yo kubona iyo mpano nshya ya Prince of comedy, YEGOB yaje kumwegera turaganira maze nawe mu magambo ye make adutangariza ibi bikurikira : “Ohh abantu bose biyumvisha ko gutangira byoroha ariko ntabwo byoroha kuko bwa mbere bisaba kubyiyumvamo kuko ntiwakora ikintu utiyumvishemo iyo ntiyaba ari impano byaba ari nk’akazi kandi akazi gatandukanye n’impano kubera ko akazi ni ikintu ukora kugira ngo ubone amaramuko gusa, ariko impano ni ikintu ukora kikurimo niyo utabona amaramuko vuba nkuko benshi baba babyiteze ariko uba uzabona inyungu nyuma kuko ukora ibikurimo kandi ibyo wishimira, icyo nicyo bita impano cyangwa se “talent” mu ndimi z’amahanga. Nanjye natangiye benshi banseka ngo mbaye umusazi (stupid) ariko sinigeze mbyitaho kubera ko nicyo niyumvagamo ko nshaka gukora (that was my career) kandi muri make ntiwasiga ikikwirukamo bishatse kuvuga ngo niba ikintu ari icyawe ntaho wagicikira niyo wajya mu mwobo burya kizagusangamo kubera ko ni icyawe. Niyo mpamvu comedy yampisemo, ntabwo ari njye wayihisemo ( that’s why comedy chose me I didn’t choose comedy)”.


text:
Isinzi ry’abantu baturutse impande n’impande bari bitabiriye igitamo cya Boneza for Jesus Festival cyateguwe n’ikigo cy’amashuri cya Kivu hills academy Rwanda ministries giherereye mu murenge wa Boneza mu karere ka Rutsiro.
Iki giterane cyatangiye taliki ya 20 kikageza taliki ya 22 Nzeri 2019,cyari cyitabiriwe n’abahanzi batandukanye ndetse n’amakorali , Healing Worship Team,harimo n’umuhanzi w’icyamamare Theo Bosebabireba wari waje kurebwa n’abantu batagira ingano.
Abantu bari baturutse ahantu hatandukanye bari bitabiriye iki giterane ku buryo n’uturere dutandukanye two mu ntara y’I Burengerazuba twari twahururiye mu murenge wa Boneza kwirebera umuhanzi Theo Bose babireba no kumva ubutumwa bwiza.
Umuhanzi Theo Bosebabireba usigaye ukunze kwitabira cyane cyane ibitaramo byo mu bihugu byo hanze yavuze ko kuba ajyayo atari uko ari nta muhanuzi I wabo ahubwo ko no muri Boneza n’ahandi bamwishimira.
Yagize ati:”Si uko ari nta muhanuzi I wabo kuko naha ni I wacu,abantu ba Karongi,muri Rutsiro na za Rubavu naho urabona yuko abantu bitabiriye kandi ko babyishimiye cyane”.
Ku rundi ruhande abanyeshuri b’ikigo cya Kivu hills Academy bari babukereye mu myambaro myiza cyane kuburyo ubareba ugahita wibwira ko bareranwe ikinyabupfura cya gikiristo.
Umuhuzabikorwa w’igitaramo Bwana Darius Rukundo yavuze ko ibi bivuga ko ari abarezi ariko aboneraho no gusobanura impamvu batumiye abantu bose aho agaragaza ko Yesu amaze kuzuka yabwiye intumwa ze ngo nimugende mu mahanga yose.
Umuhuzabikorwa w’igitaramo bwana Darius Rukundo (iburyo)
Ati:”Ibi bivuga ko dukora uburezi,dufite ishuri ryiza ,dufite abana biga ikoranabuhanga kuri za mudasobwa,abiga ubwubatsi,abiga ubukerarugendo kandi tukanibanda ku bana bakiri bato bo mu mashuri y’inshuke.
“Buriya Yesu amaze kuzuka yabwiye abigishwa be ngo nimugende mujye mu mahanga yose,mubwirize abantu bose ,abizera muzababatize mu izina rya Data wa twese ,umwana n’umwuka wera.Dushaka ko abantu bahinduka bakamenya Imana,abantu bafite byinshi bibabase ariko iyo tugize amahirwe bakemera Kristo bagira amahoro n’umutuzo”.
Umuhanzi w’indirimbo zihimbaza Imana Theo Bosebabireba akaba afite gahunda yo gushyira hanze indirimbo ijana z’amajwi n’amashusho ,ubu akaba amaze kugira indirimbo zigera kuri 71 zikoze amajwi n’amashusho.
Abanyeshuri ba Kivu Hills Academy.
Uruvunganzoka rw’ Abaturage .
Bahisemo kurira kugirango bakurikirane igitaramo.
AMAFOTO: ALI GILBERT DUNIA


text:
Umuramyi Assiel Mugabe agiye gukora igitaramo gikomeye yise ‘Overseas Worship Experience’
, 5 months ago
Umuhanzi w’indirimbo zo kuramya no guhimbaza Imana Assiel Mugabe afatanije n’Itorero rye rya Methodiste ari gutegura igitaramo gikomeye yise “OVERSEAS WORSHIP EXPERIENCE” kizaberamo ukuramya kuzuye.
Iki gitaramo kizabera mu rusengero rwa Methodiste Kicukiro ku muhanda ugana Bralirwa, tariki ya 22 Nzeri 2019.
Mu kiganiro yagiranye na IYOBOKAMANA, Assiel Mugabe yavuze ko iki gitaramo gifite intego yo kuramya kurenga imipaka.
Avuga ko yateguye iki gitaramo kugira ngo arusheho gukorana n’itorero rye mu kongerera ubushobozi amakorali n’indi mitwe y’abaririmbyi mu mwimerere wa buri tsinda, kugirango umurimo bakora barusheho kuwusanisha n’intego nyamukuru z’ivugabutumwa ry’itorero Methodiste Libre mu Rwanda.
Iki gitaramo gifite umwihariko kuko kizaba kigabanijemo ibyiciro bibiri. Icyiciro cya mbere kizaba kigizwe n’amahugurwa y’abaririmbyi bagera kuri 50 bahagarariye abandi muri conference ya Kigali azaba ku itariki ya 21 Nzeri 2019.
Icyiciro cya kabiri kizaba ari igitaramo gikomeye cyo kuramya no guhimbaza kizaba ku itariki ya 22 Nzeri 2019 guhera saa munani z’amanywa mu rusengero rwa Methodiste Kicukiro.
Iki gitaramo kizitabirwa n’amakorali 6 yatoranijwe yo mu itorero Methodiste Libre Conference ya Kigali.
Iki gitaramo kandi kizaririmbwamo n’itsinda ry’abaramyi (Randy& Sandy) bazaturuka muri Leta Zunze Ubumwe z’Amerika aho bazanafatanya na Assiel kuririmba indirimbo zitandukanye.
Umuramyi Assiel Mugabe yateguje abantu igitaramo cyiza cyane
Ibyiringiro Choir nayo izaririmba
Narada choir EMLR Kicukiro
RANDY& SANDY Free Methodist / USA


text:
Arashakisha umubyeyi we wamusize afite amezi ane
Ndayisenga Elissa w’imyaka 18 y’amavuko yaje mu Karere ka Bugesera mu Murenge wa Gashora ashakisha se watandukanye na nyina agifite amezi ane.
Ubusanzwe Ndayisenga aba mu Mudugudu wa Karambo mu Kagari ka Rugendabari mu Murenge wa Mukarange mu Karere ka Kayonza.
Agira ati “ Mama yatandukanye na data mu mwaka wa 1998 mfite amezi ane, hanyuma mama aza kwitaba Imana mfite imyaka ine nsigara mbana n’abo mu muryango wo kwa mama. Amakuru nagiye mpabwa ni uko bambwiye ko papa yitwa Nsabimana Valens kandi ko aba mu Bugesera mu Murenge wa Gashora akaba ari yo mpamvu naje kumushaka”.
Ndayisenga yegereye Ubuyobozi bw’Umurenge wa Gashora kugira ngo bumufashe kumushaka ariko bukaba na bwo butamubonye.
Gusa, Umunyamabanga Nshingwabikorwa w’Umurenge wa Gashora, Innocent Mushenyi, yamwijeje ko bagiye kumufasha bagakomeza kumushakisha.
Yagize ati “Tugiye gukomeza gushakisha mu tugari twose ndetse n’imirenge no mu midugudu kuko umwana yadusigiye numero ze za terefone, nitumubona tuzahita tubahuza nta kabuza”.
Nubwo bamurangiye ko se Nsabimana Valens aba mu Murenge wa Gashora, ariko ngo si ho ashakira gusa, kuko arasaba uwaba amuzi ko na we yabahuza kuko yifuza kumumenya.
Ndayisenga akaba yegereye n’Ubuyobozi bwa Polisi mu Karere ka Bugesera kugira ngo na bwo bumufashe kumushaka.
Hagati aho, mu gihe uyu mwana agishakisha se, yabaye asubiye iwabo mu Karere ka Kayonza kuko avuga ko hari byinshi birimo kwangirika.
Ibitekerezo ( 1 )
Ababye bajye bagerageza kwereka abana babo imiryango. niyo bagira ibyo bapfa umwana nta ruhare aba abifitemo. abagore banga kwereka abana ba se ngo nuko babahemukiye baba bahemukira abana. abagabo nabo bajye basura abara abana nubwo baba bafite ibyo bapfuye nabo bababyaranye. bajye bareka kuba ababyeyi gito. Birababaje


text:
Ku buroso wogesha amenyo ndetse no mu kanwa ni hamwe mu hantu habarurwa mikorobe nyinshi; zigera kuri miliyari 10. Koza amenyo neza niwo muti wo guhangana n’izi mikorobe zose.
Uburoso ukoresha woza amenyo, bushobora kuba indiri ya mikorobe iryaguye; guhera kuri bagiteri, virusi ndetse n’imiyege. Izi bagiteri zose nizo zitera amenyo yawe kwangirika, kuva amaraso ku ishinya, no kuzana indi myanda ku menyo.
Reba hano amakosa akunze gukorwa mu koza amenyo, urebe niba hari ayo ukora n’uburyo ushobora kuyakosora
Amakosa 7 akorwa mu koza amenyo
Gukoresha uburoso bw’amenyo bukomeye Mu maguriro atandukanye habonekamo amoko atandukanye menshi y’uburoso bw’amenyo;
gusa yose siko ari meza gukoresha ku menyo yawe. Igihe ugura uburoso bw’amenyo ni ngombwa guhitamo ubworohereye, kuko ubukomeye bushobora kwangiza ishinya yawe
Ikindi ugomba kwitaho n’ingano yabwo; uburinganiye nibwo bwoza mu kanwa uko bikwiye. Ukirinda uburoso bunini cyane.
Mu gihe ugiye kugura uburoso ni ngombwa kureba ko bwanditseho SOFT.
Kudahindurira uburoso ku gihe Hari umuntu ushobora gusanga amaranye uburoso umwaka wose!
Iri ni ikosa rikomeye cyane, kuko uko ukoresha uburoso igihe kirekire niko byangiza byinshi ku menyo no mu kanwa hawe.
Ntugomba kumarana byibuze uburoso amezi 3, ukihutira kubuhindura igihe warwaye inkorora, mu muhogo cg se ufite ibicurane bikomeye.
Kutoza amenyo igihe gikwiye
Abantu benshi ntiboza igihe gikwiriye amenyo; agashyira umuti woza amenyo ku buroso, nyuma y’amasegonda 30 akaba ararangije kuyoza.
Iki si igihe gihagije ngo ube ukoze isuku ihagije mu kanwa hawe.
Ugomba koza amenyo byibuze iminota 2
Koza amenyo 2 ku munsi, kandi ukoza byibuze iminota 2
Inama zitangwa n’abaganga b’amenyo; ni ngombwa koza amenyo byibuze iminota 2 kandi ukabikora 2 ku munsi.
Kwibagirwa koza ururimi
Nkuko twatangiye tubivuga mu kanwa haba mikorobe zingana na miliyari 2!
Uburoso bwagenewe koza n’ururimi buba buteye gutya
Birumvikana ko izi mikorobe ziba ziri mu kanwa hose, utibagiwe no ku rurimi.
Mu gihe woza amenyo ukibagirwa koza ururimi; nibyo usanga bitera amenyo yawe kubora no kunuka mu kanwa kenshi.
Sobanukirwa byinshi ku ndwara y’isundwe (kunuka mu kanwa) hano Sobanukirwa isundwe, indwara itera ipfunwe uyirwaye (yavuguruwe).
Niba urangije koza amenyo ntugomba kwibagirwa no gucisha ku rurimi, hari uburoso bwabigenewe, usanga bufite agace inyuma kagenewe koza neza ururimi, uzabushake.
Kurya isukari n’ibiryohera byinshi
Si wowe wenyine ukunda isukari, na bagiteri ziyikunda birushijeho!
Bagiteri zifashisha isukari cyane mu kororoka no gukora acide. Iyi aside niyo yibasira amenyo ikayatera kumungwa no gucukuka.
Ni ngombwa kwirinda isukari nyinshi, no kurya ibiryohereye cyane, kugira ngo urinde amenyo yawe kwangirika.
Mu gihe udashobora koza amenyo nyuma yo kurya ibiryohereye bitandukanye, ushobora kurya nka pome, cg se ukunyuguza amazi mu kanwa kugira ngo ugabanye iyi sukari.
Gusa inama nziza, ni uguhita woza amenyo nyuma yo kunywa cg kurya ibiryohera.
Koza amenyo mu buryo bubi
Ntugomba koza amenyo utya
Benshi boza amenyo bameze nk’abagenda bazengurutsa cg bajya hirya no hino. Iri ni ikosa rikomeye kuko uretse kutoza amenyo neza, binatera ishinya kwangirika kenshi.
Inama zitangwa n’abahanga mu by’amenyo ni ukoza umanura uzamura, kandi ukagera mu kanwa hose. Yaba inyuma ndetse n’imbere ku menyo, ndetse naho uhekenyera.
Kandi ntugomba gukoresha ingufu cyane.
Uburyo bukwiye bwo koza amenyo
Kutogesha amenyo neza kwa muganga Kubera ubwinshi bwa mikorobe ziboneka mu kanwa, uzasanga bigoye uko waba woza kose, kugira mu kanwa hasa neza;
hatarangwa imyanda ku menyo. Niyo mpamvu ari ingenzi cyane kugana ivuriro ryita ku menyo ukisuzumisha niba mu kanwa hawe hasa neza uko bikwiye, ukanahogesha neza.


text:
Rusizi: Barasabwa gushyira imbaraga mu mihigo kugirango bazayese mu gihe cy’amezi atatu asigaye
Umunyamabanga nshingwabikorwa w’Intara y’uburengerazuba , Jabo Paul arasaba abaturage b‘Akarere ka Rusizi n’inzego zose z’ubuyobozi zikorera muri ako karere kurushaho kongera imbaraga n’ubufatanye muri aya mezi 3 asigaye ngo umwaka w’imihigo 2013-2014 urangire, kugira ngo bazabashe kwesa neza imihigo  nk’uko bayisinyiye imbere y’umukuru w’igihugu ,nta muhigo n’umwe usigaye uteshejwe nk’uko babyiyemeje.Â
Ibyo yabibasabye mu nama yagiranye n’abarebwa n’ishyirwa mu bikorwa ry’imihigo mu nzego zose z’ubuyobozi  mu karere ka Rusizi yo kureba aho iyo mihigo igeze ishyirwa mu bikorwa muri ako karere.
Muri iyo nama yo kureba aho imihigo igeze ishyirwa mu bikorwa mu karere ka Rusizi, nyuma yo kureba umuhigo ku wundi uko uhagaze muri iryo shyirwa mu bikorwa n’ingorane zaba zirimo, muri rusange basanze bigenda neza kuko mu mihigo 79 Akarere kahize ,63 yashyizwe mu bikorwa ku ijanisha riri hagati ya 50-100%, 8 ishyirwa mu bikorwa ku  ijanisha riri hagati ya 30-50% , naho indi 8 yo ikaba ikiri hasi y’ijanisha rya 30%. Mu kwisobanura, abarebwa n’iyo ikiri hasi bavuze ko kuba ikiri kuri kiriya kigereranyo biterwa n’uko hari abagiye bagirana amasezerano n’Akarere ntibayubahirize kandi ibikorwa bagiranye mo amasezerano biri muri iyo mihigo, bituma idindira kandi batari babyiteze gusa ibyo ngo ntibikuraho umuhigo kuko uba warahizwe imbere y’umukuru w’igihugu.
Nyuma yo kugezwa ho uko iyo mihigo yose ihagaze mu mirenge yose igize aka karere ka Rusizi, umunyamabanga nshingwabikorwa w’intara y’uburengerazuba, Jabo Paul yashimye ubushake abayobozi bafite bwo kwesa iyo mihigo , kuko nk’uko yabivuze ngo bigaragara ko Akarere ka Rusizi kagenda kisuzuma umunsi ku munsi kubyerekeranye n’iyo mihigo n’aho abayobozi babajijwe aho bitagenda neza impamvu bitagenda neza bagahita babisobanura, ngo bikaba bishimihsjije kuko n’ibyo bitagenda neza ngo babikurikiranira hafi n’imbogamizi zirimo bazerekana ugasanga ngo zumvikana, ariko abasaba kuzamura ibitagenda neza cyane cyane ibikorwaremezo, nk’imihanda imwe bigaragara ko idatunganye
Bwana Jabo Paul yaboneyeho gusaba abaturage n’abayobozi b’Akarere ka Rusizi kurushaho gukorera hamwe nk’ikipe kandi bakarushaho  kongera ubufatanye mu ngeri zose kugira ngo aya mezi asigaye bazabe bageze koko ahashimishije bizanatuma Akarere ka Rusizi gaserukana ishema imbere y’umukuru w’igihugu ubwo uturere tuzaba tumumurikira imihigo twahize , duharanira kuyesa no kuyibona mo amanota ashimihsjie.
Nubwo hari imihigo ikiri hasi ariko umuyobozi w’Akarere wungirije ushinzwe iterambere ry’ubukungu, madame Kankindi Léoncie yavuze ko mu bufatanye n’abaturage bose b’aka karere icyizere cyo kuzaza mu myanya y’imbere uyu mwaka abaturage batabura  kukigira kuko n’iyo bavuga ko ikiri hasi muri aya mezi 3 asigaye ngo bayimurikire umukuru w’igihugu nta kuryama ngo basinzire, ngo bazaruhuka ari uko bayigejeje ahashimishije, ngo kereka iyo bizagaragara ko irimo ibibazo biterwa n’abandi, nk’abafatanyabikorwa batubahiriza ibyo bemeye, ba rwiyemezamirimo badindiza ibyo bakora n’abandi bashobora gutuma hari ibidindira kandi intego yabo ari ukubyihutisha bikagerwaho.
Nubwo muri iryo genzura ry’ishyirwa mu bikorwa ry’imihigo  barebaga imihigo muri rusange ariko mu byitabwagaho cyane kwari ukureba ibikorwa by’ubuhinzi, bita cyane ku guhuza ubutaka, gukoresha ifumbire mva ruganda n’ibindi bigendana nabyo, imiturire cyane cyane iyo ku mudugudu, no kureba niba hari igishushanyo mbonera gikurikizwa mu kubaka uwo mudugudu ndetse n’isuku cyane cyane kureba niba hari ubusitani bwiza, busukuye ahari inyubako za Leta nko ku biro by’imirenge, iby’utugali,, ibigo by’amashuri, ibigo nderabuzima n’ahandi .
Mu minsi 2, urwego rw’intara y’uburengerazuba rushinzwe gusuzuma aho imihigo igeze ishyirwa mu bikorwa bazamara mu karere ka Rusizi bazanasura imirenge hafi ya yose igize aka karere birebere niba ibyo babwiwe ari byo biri mubikorwa.


text:
Muri Bibiliya, mu gitabo cy’Imigani mu gice cya 18 ku murongo wa 22, hasobanura neza uburyo umugabo ubonye umugore mwiza aba agize umugisha utangaje agabiwe n’Imana ishobora byose.
Hagira hati “Ubonye umugore mwiza aba abonye umugisha ahawe n’Uwiteka.” Ijambo ry’Imana rimaze kutubwira ko ubonye umugore mwiza (uwo mwashanye mwiza) uba ubonye umugisha uhawe n’Imana.
Ndashaka kubanza kuvuga kuri ririya jambo rivuga ngo “Uba ubonye umugisha uhawe n’Imana”.
Nkunze kubwira abakristo ko kubona umugisha atari cyo gitangaza ko ahubwo igitangaza ari “icyo uza gukoresha uwo mugisha uhawe” cyangwa uko uzafata neza uwo mugisha wahawe.
Abantu benshi bumva ko iyo uhawe umugisha biba birangiye ariko si ko bimeze kuko ugomba kumenya uko ufata neza uwo mugisha bitaba ibyo wa mugisha ukaba wakuviramo guhangayika.
Niyo mpamvu uba ukwiriye kwegera Imana ukanayisaba ubwenge bwo gukoresha kugira ngo uwo mugisha utaguhindukira ibindi.
Uyu munsi nk’uko bamwe mwabisabye tugiye gutangirana urugendo rwo kureba uko wafata neza uwo mugisha.
Ndakwizeza ko nuramuka ukurikiranye iyi nama neza bizaguhindura ubuzima bwawe ndetse n’ imico yawe mu rugo rwawe.
Ndabikubwira, kubera ko aho ntangiriye kwiga iyi program ( Christian Counseling) byahinduye ubuzima bwanjye ndetse n’ imico yanjye.
Reka ntagire nkubaza ibi bibazo:
1. Mbese waba uzi ibikorwa by’urukundo uwo mwashakanye yagukorera bigatuma urushaho kumukunda ?
2. Mbese waba uzi ibikorwa by’urukundo wakorera uwo mwashakanye bigatuma anezerwa, akumva ko umukunda?
Abantu bashakanye (umugabo n’umugore) bashobora kuba babanye neza kandi bakundanye ariko bakaba batazi uburyo bashobora kwerekana urukundo umwe akunda mugenzi we mu buryo bwiza.
Muri iki gice cya mbere cy’inyigisho yerekana ibintu by’ibanze by’uburyo bwo kugaragariza uwo mwashakanye urukundo, turibanda ku ngingo ijyanye n’imbagara z’amagambo yo gushima hagati y’abakundanye.
IMBARAGA Z’AMAGAMBO YO GUSHIMA MU KUBAKA URUKUNDO RW’ABASHAKANYE
Ni ngombwa gukoresha amagambo yo gushima umugore wawe cyangwa se umugabo wawe. Ushobora kuba uyakoresha ariko ukayakoresha mu buryo busanzwe ariko si ko bimeze hari ubundi buryo ukoresha bujyane n’ amarangamutima yo mu buryo bw’ urukundo.
Imigani 18:20, 21 hagira hati: “Ururimi rwiza ni rwo ruhaza inda y’umuntu, Kandi amagambo meza yunguka ni yo amuhesha guhaga. Ururimi ni rwo rwica kandi ni rwo rukiza, Abarukunda bazatungwa n’icyo ruzana."
Mu nzira yo kwerekana amarangamutima ni ugukoresha amagambo yubaka atari amagambo asenya.
Salomon wanditse igitabo cyuzuyemo ubwenge bwinshi yanditse avuga ko “ururimi rufite imbaraga zitanga ubuzima cyangwa urupfu”. Iyo witegereje mu bantu bashakanye cyangwa abitegura kurushinga, usanga bamwe batarize ibijyanye n’izo mbaraga zitanga ubuzima cyangwa zikica, ziboneka mu magambo yo gushima umwe ku wundi.
Gushima bifite imbaraga nyinshi mu bwumvikane hagati y’umugabo n’umugore. Hari amagambo agezweho kandi afite imbaraga mu gushima.
Urugero nko kumushima ko yambaye neza kandi ko yaberewe, kumwereka ko wanezerewe uburyo yagufashije kurangiza inshingano zawe, (urugero yagutwaye ku kazi kandi wari usanzwe utega bus), kugufasha uturimo two mu rugo.
Ushobora kumushimira ko yanarangije inshingano afite murugo, nko kuriha inzu niba mukodesha, kwishyura umuriro se niba muwufite munzu yanyu, kumushima ko yatetse neza, ko mu nzu hatunganyije neza (urugero nko muri salon cyangwa mu gitanda), ko abana bafite isuku, n’ibindi byinshi.
Ubusanzwe intego y’urukundo ntabwo ari ukubona ibintu ushaka, ahubwo ni uburyo ukora ikintu mu buryo bwiza ku muntu ukunda.
Niyo mpamvu iyo wakiriye Amagambo meza yo gushima bikongerera imbaraga zo gukora ibindi bikorwa ku wo mwashakanye.
Kongerera mugenzi wawe intege abenshi birabagora cyane kandi ari ikintu cy’ingenzi ku bashakanye. Ntabwo ari amagambo yo kumushima gusa, ugomba no kumubwira amagambo amwongerera ibitekerezo mu mirimo akora kuko bituma agira umurava mu akazi akora ka buri munsi atari ukumuca intege cyangwa kumuhatira ibyo wowe ushaka ko akora.
Ahangaha usanga abenshi bakoresha amagambo yo kunenga cyangwa amagambo yerekana ko mugenzi we ari we nyirabayazana iyo ibintu bitagenze neza.
Ntangira nakubwiye ko ushobora kuba ubikora ariko ukaba ubikora mu buryo busanzwe atari mu buryo bwo kumugaragariza amarangamutima y’urukundo umufitiye.
Rev./Ev. Eustache Nibintije, ni umunyeshuri wa Patriots Bible University yo muri Leta Zunze Ubumwe za Amerika.
Tel: +4128718098 - WhatsApp Email:estachenib@yahoo.com
Mu bintu bidushimisha cyane mu buzima,harimo gushaka umufasha.Ni IMPANO y’Imana.
Gusa tugomba kwibuka ko Imana ishaka ko Umugore n’Umugabo "baba umubiri umwe" nkuko Intangiriro 2:24 havuga.Ikibabaje nuko ababyubahiriza ari bake.Benshi bacana inyuma,bararwana,baricana,etc...Cyangwa amadini amwe akavuga ngo Imana yemera Polygamy (gutunga abagore benshi).Ntabwo aribyo kubera ko bitera ibibazo mu ngo.Turamutse twumviye amategeko y’Imana,isi yaba nziza cyane.Gereza,kurwana,intambara,kwiba,ndetse na Police byavaho kubera ko abantu baba bakora ibyo Imana idusaba.Kubera ko abantu bananiye Imana kuva na kera,yashyizeho umunsi wa nyuma kugirango izabakure mu isi,isigaze gusa abantu bayumvira.Byisomere muli Imigani 2 imirongo ya 21 na 22.


text:
Nyuma y’imyaka itatu ihuriro ry’Amashuri y’imyuga yigenga (TESU) rishinzwe, ryatangiye gushakisha ibisubizo kuri zimwe mu mbogamizi amashuri nk’aya ahura nazo zirimo ibikoresho bike, ubumenyi bw’abarimo ndetse n’ibitabo bifasha mu myigishirize.
Ubwo iri huriro ryari mu nteko rusange yaryo kuri uyu wa Gatanu tariki 14 Gashyantare 2020, ryahaye ibikoresho amashuri y’imyuga icumi mu rwego rwo kuyubakira ubushobozi.
Umuyobozi wa TESU, Muvunyi Kiba, avuga ko ubumenyi n’ubushobozi bwo kubona ibikoresho aya mashuri akenera biri mu biyagora cyane.
Muvunyi agira ati "Mu mashuri y’imyuga harimo imbogamizi nyinshi, ni amashuri ahenze, ibikoresho ni bike cyane, usanga kugirango ikigo kigire ireme gisabwa kugira ibikoresho bifatika, ariko ibigo byacu mu Rwanda bifite ikibazo cyo kubibona. Gusa ubu turakora ubuvugizi kugirango turebe ko twabona abafasha ibyo bigo"
Akomeza agira ati "Indi mbogamizi ni ibitabo byo kwigishirizamo, kugeza ubu ntibiraboneka turacyakora ubuvugizi. Ikindi ni amahugurwa, abarimu bacu bakeneye ubumenyi buri hejuru butuma nabo bigisha abana bagasohoka bashobora gukora mu nganda zacu n’ahandi hantu hatandukanye".
Asobanura ko ibi bikoresho byatanzwe ari umusaruro w’ubufatanye TESU ifitanye n’ikigo cyitwa PUM cyo mu Buholandi, ati "kiduha inzobere zikaza zigahugura abarimu bacu bamara kubahugura bakaduha n’ibikoresho bihabwa ibigo bigishamo kugirango ibyo bahuguwe babishyire mu bikorwa bigisha abana".
Ibigo by’imyuga by’igenga byari bihagarariwe
Mukayiranga Donathile ushinzwe amasomo muri Groupe Scolaire des Parents yo mu karere ka Huye, avuga ko bahawe ibikoresho bifite agaciro k’amafaranga ibihumbi magana atanu na cumi (510,000frw), ari nabo bahawe byinshi kuko bakiriye amahugurwa y’abarimo yabaye mu mwaka wa 2018.
Nawe avuga ko kuba nta bitabo bihari ari ikibazo gikomeye ariko ko mbere ya byose igihangayikishije ari ibikoresho bike, agira ati "Kuba ufite amasomo asaba ibikoresho nk’ibyo duhawe tutari dufite, ni icyerekana ko byanze bikunze bigishaga umwana adashyira mu bikorwa ibyo yize, ariko ubu bigiye gukorwa."
Muvunyi Kiba ahereza ibikoresho Mukayiranga Donathile wari uhagarariye Groupe Scolaire des Parents muri iki gikorwa
Avuga ko kuba mu ihuriro ari byiza kuko bituma abarimu babona amahugurwa bakiyungura ubumenyi, ndetse n’ibikoresho bagenda bahabwa bikongera ubushobozi bw’ishuri.
TESU ihuza ibigo byigenga byigisha imyuga mu gihugu hose, ni ibigo bisaga ijana nk’uko Muvunyi abivuga. Ibikoresho byatanzwe byose hamwe bifite agaciro ka miliyoni zisaga esheshatu z’amafaranga y’u Rwanda, bikaba byahawe ibigo icumi hagendewe ku byahawe amahugurwa.
Ibikoresho byatanzwe
Ifoto rusange y’abitabiriye inama y"inteko rusange


text:
Ubu butumwa, Umunyamabanga wa Leta muri Minisiteri y’Uburezi, Dr. Isaac Munyakazi, yabugejeje ku batuye i Musha mu Karere ka Gisagara tariki 31 Mutarama 2020, ubwo yatahaga ishuri ry’inshuke rya Munyegera, Minisiteri y’Uburezi yubatse ku nkunga y’ishami ry’umuryango w’abibumbye ryita ku bana (Unicef).
Ubwo yaganiriraga ababyeyi b’abana biga muri iri shuri, Dr. Munyakazi, yabibukije ko bakwiye kujyana abana mu mashuri y’inshuke, kuko mu myaka itandatu ya mbere y’ubuzima ari bwo ubwonko bukura vuba.
Yagize ati “Byagaragaye ko ubushobozi bufasha umuntu mu buzima bwe bwose, bugomba kubakwa mu myaka itandatu ya mbere y’ubuzima bwe. Muri iyi myaka ni bwo ubwonko bw’umwana buba bukura vuba. Ni na bwo imiyoboro y’imitekerereze ikomeza gushamikirana, ijya mu myanya ikwiye”.
Yanibukije ababyeyi ko bidahagije kujyana abana mu ishuri, ahubwo ko bagomba no guharanira ko badasiba cyangwa ngo bahagarike kwiga, banataha bakabafasha.
Ati “Ibyo abana bigira ku ishuri dusaba ko bibaherekeza no mu ngo. Ni na yo mpamvu kuri iri shuri hatanzwe ibitabo [bisaga 1500], ababyeyi bazajya bajyana mu ngo kugira ngo babyifashishe mu kujijura abana babo”.
Ababyeyi kandi babwiwe ko bidasaba kuba barageze mu ishuri kugira ngo babashe kwigisha abana babo, kuko no mu mirimo bakora cyangwa igihe babatembereza bashobora kugenda babasobanurira ibyo babona bakabasha kunoza ururimi.
Ngo bashobora no kubigisha kubara bahereye ku biri mu rugo, nk’uko bivugwa na Liliose Mukantagwera ukora mu muryango Save the Children.
Ati “Umwana ushobora kumubwira uti jya mu mbuga untoreremo amabuye atanu. Amabuye umwana aba ayazi, ariko se azi guhuza amabuye atanu n’umubare gatanu? Icyo gihe ni bwo ubona ngo arabishoboye cyangwa hari ibimwisoba, hanyuma nk’umubyeyi ukamufasha”.
Belina Mukashyaka utuye i Save, yemeza ko bidasaba amashuri menshi ngo ubashe gufasha umwana ukiri mutoya mu myigire ye. Kandi ngo gufasha umwana bituma ajijuka kare. Ibi abihera ku kuba yarize amashuri abanza arindwi gusa, none gufasha umwuzukuru we byatumye yaramenye gusoma acyiga mu ishuri ry’inshuke.
Ati “Ubu azi gusoma, ari ku ishuri baramwigishije ariko nanjye ngashyiraho urwanjye ruhare”.
Imibare itangwa na Minisiteri y’Uburezi igaragaza ko mu mwaka wa 2018 abana bitabiraga kwiga mu mashuri y’inshuke ari 20% kandi ko ubu bageze muri 30%. Ibi ngo byagezweho ku bufatanye bw’amadini n’amatorero yagiye atanga inzu adakoresha akigirwamo.
Intego ihari ni uko mu mwaka wa 2024 nibura abana 45% bo mu Rwanda bazaba bajya kwiga mu mashuri abanza babanje kwiga mu y’inshuke.


text:
Gitefano amaze kwamamara mu ikinamico Urunana, ni umwe mu bakinnyi bakunze kugaruka cyane mu mitwe ya benshi iyo hagize uhingutsa iby’iyi kinamico ikundwa n’ingeri zitandukanye z’ababasha kumva Ikinyarwanda.
Ubusanzwe yitwa Habakubaho Hyacinthe, ni umugabo w’imyaka 49 wavukiye i Muhanga mu Ntara y’Amajyepfo. Afite abana batanu, umukuru afite imyaka 22 naho umuto afite itandatu.
Amashuri abanza yayize ahitwa ku Kivumu i Musambira mu Karere ka Kamonyi aho ababyeyi bimukiye ubwo yari akiri muto; ayisumbuye ayiga muri Ecole Technique de Save ayasoreza mu Urwunge rw’Amashuri Ndangaburezi ruherereye mu Ruhango.
Uko yinjiye mu mwuga wo gukina ikinamico.Ati”Natangiye gukina ikinamico ndi umwana muto niga mu mashuri abanza mu mwaka 1983 ngakina nigana abakobwa ku buryo benshi bari bazi ko ndi umukobwa ariko abantu bakabinkundira. Twe ibyo bihe ntabitaga ko hakina abagore cyangwa abagabo byose twarabikinaga.”
Ibyo gukina kinyamwuga byaje bite? Ati”Nakuze nkunda kumva ikinamico kuri Radio Rwanda nibuka ndi ku ishuri rimwe ntangira kwigaragaza..,naje kugira amahirwe mu mwaka 1994 mpabwa imirimo kuri radio Rwanda nuko mpabwa urubuga mu gukina ikinamico ntangira kwigaragaza.”
Habakubaho yemeza ko Sebanani ari we mukinnyi afatiraho urugero ndetse mu nzozi ze yifuzaga ko bazahurira mu mukino gusa ababazwa nuko atabigezeho kuko uyu afata nk’ikitegererezo yishwe muri Genocide yakorewe Abatutsi muri Mata 1994.
Ati”Nakundaga uko akina ariko nkumva ntagera ku rwego rwe.’
Ubu ni umutekinisiye mu Kigo cy’Igihugu cy’Itangazamakuru, RBA, akabikomatanya no gukina amakinamico mu Urunana, Umurage ndetse no mu Indamutsa.
Akina mu Urunana ari umugabo w’umunyamafuti w’umufundi ukunda gutoteza umugore we Nyiramariza rimwe na rimwe ndetse akanamuca inyuma.
Yumvikana no mu zindi kinamico nk’Umurage yitwa Dr. Nzungu.
Uko yinjiye mu Runana.Ngo yakoze ibizamini binyuranye akina ari umusaza,umukecuru,umwana no kwigana amatungo aratsinda.
Agitangira gukina Urunana ngo yaratotejwe ndetse umuryango we ukamubuza gukina hakaba n’igihe ashwana n’umugore we akagerageza kumusobanurira azakubyumva.
Hari ibyamubayeho adateze kuzibagirwa.Ati”Hari igihe nigeze njya gutabara mugenzi wanjye i Nyamirambo mpura n’ishyano, icyo gihe ibyo gushyingura abagore babishyize ku ruhande bashaka kunkubitira ku irimbi bampora umukino nakinnye nteranya abagore ndangije ndahunga.”
Avuga ko abantu bamwumva mu buryo bwinshi. Ngo hari ab’abagabo bavuga ko yitwaye bya kigabo hakaba n’abandi bavuga bati ‘ariya mafuti ukina bite byawe?’. Bose arabareka ngo kuko aba azi icyo agamije iyo akina.
Yasoje ikiganiro yemeza ko Bushombe na Thadeo baza ku isonga mu bo bakinana
Abdou Bronze
Bana natwe tugususurutse umenye


text:
Kwibuka 25 :Intimba n’agahinda ntibikizwa n’igihe kinini gishize ahubwo Imana yo muremyi w’imitima niyo yomora ibikomere -Pastor Hortense Mazimpaka
, April 2019
Mu gihe u Rwanda ruri mu gihe cyo kwibuka ku nshuro ya 25 Jenocide yakorewe Abatutsi muri 1994 ,Pastor Hortense Mazimpaka umushumba mukuru w’itorero rya Believers worship Centre yagennye ubutumwa bw’ihumure burimo ko mu mibare imyaka 25 ari myinshi ariko ko agahinda ko mu mutima kadakizwa n’igihe ko ahubwo Imana umuremyi w’imitima ariyo ifite ubushobozi bwo kugera mu ndiba zawo ikawomora.
Pastor Mazimpaka Hortense mu butumwa yageneye abanyarwanda yatangiye avugako yifurije abantu bose gukomera muri iki gihe cy’icyunamo ati:"uyu ni umwanya wo gukomezanya no gushyigikirana muri uru rugendo rwo kwibuka abacu bazize Jenocide yakoerewe abatutsi muri 1994 ,Sinje kugukomeza no kuguhumuriza nk’ufite icyo nkurusha cyane ariko ndagira ngo dukomezanye, dushyigikirane muri uru rugendo kugira ngo dukomeze kubaho kuko nubwo twabuze abacu ntabwo twapfuye ".
- Pastor Hortense Mazimpaka umushumba mukuru w’itorero rya Believers worship Centre yagennye ubutumwa bw’ihumure
Pastor Hortense Mazimpaka yakomeje avugako imyaka 25 ari myinshi mu mibare ariko ko k’umuntu wapfushije uwe ,wabuze umubyeyi we,abana be n’umuryango we ni nkejo hashize. Bityo nje kugukomeza nk’umuntu wakomejwe n’Imana kugira ngo mbashe najye gukomeza abandi kuko nta kindi kintu kinini nkurusha ,nta jambo mfite ryagera mu mutima wawe ariko ndabizi ko hamwe n’Imana bishoboka .
Ndabizi neza ko nta impore ,nta humura ,nta komera ,nta Condoreance ,nta jambo nabona navuga ryagera mu ndiba aho agahinda gatura kuko gatura mu ndiba y’umutima kure ku buryo nta jambo ry’umwana w’umuntu ryabasha kugerayo ndetse nta n’igisimbura cyagera aho hantu.
Nubwo washaka ukongera ukabyara ,ukabona abandi bantu bagukunda ariko biragoye ko byasimbura icyuho cyasizwe mu mutima wawe nabo wakundaga wabuze rero mu mibare imyaka 25 ni myinshi kandi hakozwe byinshi birimo iterambere mu gihugu ,abana bize ubu barangije na kaminuza ariko agahinda ko mu mitima iyo mibare ntabwo igakoraho kuko agahinda ntigakizwa n’igihe nubwo hashira imyaka 50 cyangwa 100 ka gahinda ukumva nk’ibyabaye ejo ariko Imana umuremyi wacu ifite imbaraga zo kutwomora ibikomere byose.
Pastor Mazimpaka Hortense yifashishije ijambo ry’Imana ryanditse mu gitabo cy’itangiriro ibice 37:33:5 (Ahari inkuru z’uburyo Yakobo yamenye ikanzu y’umwana we Yozefu maze yakobo arira avugako azarenda apfa adahojejwe ).
Uyu mukozi w’Imana yahuje iri jambo ry’Imana n’ibihe byo kwibuka Jenocide yakoerewe abatutsi abanyarwanda barimo aho avugako nta gisimbura cy’uwawe wapfuye kibaho ariko Imana ishobora byose ifite imbaraga zo kuguha amahoro yo mu mutima ukamenyera kubaho utabafite .
Ati:"Ntabwo ngusaba kubaho nkaho ntacyabaye kuko nuwabikubwira yaba ahemutse ndetse yaba avuze ibyo atazi ahubwo ndagusaba kubaho nkaho cyabaye ariko ukabaho, kandi cyane ugakomeza ubuzima ,ukabupfumbatira nubwo wapfushije abawe ,ukabura ababyeyi ariko ndagusaba kubumbatira ubuzima ntiwiyange ahubwo ukomeze ubeho ,ukomere ,ugire imbaraga .
Pastor Hortense yakomeje avugako agahinda ari indwara ishobora gutera ibintu byinshi bibi nko kutabyara n’ibindi ariko hamwe n’Imana abantu barakomera bagakomeza kubaho bagafata icyemezo hamwe nayo cyo gukomeza ubuzima kandi bukabwuhira kuko hari abantu benshi Imana yakijije ibikomere ,ikagera mu mitima yabo ikabaha imbaraga ikabatabara nkuko ijambo ryayo muri Yohani 16:33( ibyo mbibabwiriye kugira ngo mu gire amahoro.Mw’isi mugira umubabaro ariko ni muhumure nanesheje isi).
Ati:"Hanze nta mahoro ahari amahoro ari muri Kristo Yesu kuko isi ntabushobozi ifite bwo gutanga amahoro kandi ayo mahoro twarayasigiwe nkuko byanditse muri Yohani 14:27(Mbasigiye amahoro.............) bityo nubwo wagerageje ibintu byinshi ukabura amahoro ariko ndakwinginze ngo wongere ugerageze na Kirsto.Wapfukama mu cyumba cyawe ukamuhamagara ko ushaka amahoro kuo afite ubushobozi bwo kwikorera amarira y’abapfakazi n’imfubyi yose kuko yarivugiye ngo yemwe abarushye n’abaremerewe muze munsange ndabaruhura ".
Pastor Mazimpaka Hortense yasoje ubutumwa bwe avugako nyuma yubu buzima hari ubundi buzima ati:"Mbivuga ntazi uburyo nabishimangira ngo abantu babyumve ariko nyuma yubu buzima hari ubundi buzima .
Uyu mubabaro wo kuba warapfushije abawe ariko nyuma y’ibi byose hari ubundi buzima kandi Yesu umubwire byose uko ubyumva kuko ni umubyeyi kandi akaba inshuti nziza wowe musukire agahinda kawe umusabe ko yakuguranira ahari agahinda akahashyira amahoro.
REBA MU BURYO BW’AMASHUSHO UBUTUMWA BWA PASTOR MAZIMPAKA HORTENSE:
Inkuru yanditsitswe na Joel Sengurebe/Mr Jo /IYOBOKAMANA.COM


text:
Si buri umwe ubasha kujyana n’amagare kuko bisaba ubushobozi bwinshi akaba ariyo mpamvu bikorwa n’ababa barizigamiye mbere.
N’ubwo ushaka kwishimisha akurikirana iri rushanwa bimusaba kuba yarateguye amafaranga menshi, bijyanye n’icyerekezo cy’u Rwanda, ntibikigezweho ko umuntu agendana igifurumba cy’amafaranga ahanini kubera ingaruka mbi zishobora kumubaho zirimo no kuba yayibwa.
Muri Tour du Rwanda 2018 yatangiriye i Rwamagana kuri iki Cyumweru tariki 5 Kanama, ikaba igomba gukomereza i Huye, Musanze, Karongi na Rubavu mbere yo kuza i Kigali ; abazayitabira bashyizwe igorora, baruhurwa umutwaro wo kuzitwaza amafaranga mu mifuka ahubwo bakazajya bakoresha uburyo bugezweho bwa Cogebanque bwo kohererezanya amafarangaku buntu.
Nk’uko Umuyobozi Ushinzwe Ubucuruzi muri Cogebanque, Mujyambere Louis De Montfort yabitangarije IGIHE, iyi banki iri mu zikomeye mu gihugu ikaba n’umuterankunga w’Imena wa Tour du Rwanda, mu rwego rwo korohereza abazitabira iri siganwa riri kuba ku nshuro ya 10, yashyizeho uburyo bazajya babona amafaranga bitabagoye.
Yagize ati "Uyu mwaka twihaye intego ko nta muntu uzagira ikibazo cy’amafaranga muri Tour du Rwanda ndetse bagomba kubona serivisi za banki zose bakeneye. Twazanye uburyo bushya aho umuntu yaba ari umukiliya wa Cogebanque cyangwa atari umukiliya ashobora kohereza cyangwa akakira amafaranga biciye ku bahagarariye cogebanque ‘agents’ baboneka ahantu hose tuzajya."
Ubu buryo bwa Cogebanque buri mu bwa mbere bwizewe kuko amafaranga yose umuntu yaba yifuza kohereza nta kibazo na kimwe ashobora kugira kandi bukaba bunahendutse ugereranyije n’ubundi busanzwe bukoreshwa mu Rwanda.
Mujyambere yanavuze ko bitewe n’uko hari abantu benshi baba bifuza kugira konti muri Cogebanque ariko bamwe ntibabishobore kubera umwanya muto batabasha kujya ku cyicaro cya banki, bashyiriweho uburyo bazajya bazifunguza aho Tour du Rwanda izajya hose kandi bikazajya bikorwa ku buntu.


text:
Kompanyi ya Wilson tours yiyemeje gukomeza kubageza ku byiza nyaburanga ibatembereza mu bice bitandukanye mu Rwanda ku biciro byahanantuwe cyane. Mu mpeza z’iki cyumweru Wilson tours iraberekeza i Karongi.
Hari byinshi tuba tutazi nk’abanyarwanda
nyamara tuba mu Rwanda kandi turi
abanyarwanda. Ugasanga umunyamahanga arakubajije
ngo 'Ese ingagi twumva mu Rwanda
zifite uwuhe mwihariko ?' umwana wawe cyangwa
uwo mu muryango wawe akakubaza ibibazo
nk’ibi ati 'ariko izi ngagi tubona mu
bitabo ziba he?' Cyangwa ati 'ariko ku rutare rwa Ndaba hameze hate?' ese
wamusubiza iki? igisubizo wagikura mu gutembera cyangwa ugatembereza abawe
ufashijwe na Wilson Tours ukarushaho kumenya ibyiza by’u Rwanda.
Nyuma yo kubafasha gutemberezwa mu
bice bitandukanye nyaburanga ku butaka bw’u Rwanda, kuri ubu hatahiwe Karongi
mu burengerazuba bw’u Rwanda. Muzashobora kwibonera Musaho aho abakoloni b’abadage
basize ubwato bwabo mu ntambara ya kabiri y’isi
ndetse n’aho bari barashyize uruganda rw’ikawa ,muzasura urutare rwa
Ndaba mutemberezwe mu kiyaga cya Kivu n’ibindi byiza bitandukanye.
Ni kuri uyu wa 6 taliki ya 16
Gashyantare 2019, guhaguruka ni saa kumi
n’ebyiri z’igitondo. Ibiciro byo byahanantuwe ku banyarwanda n’abaturage bo mu
karere ka Afurika y’uburasirazuba ni ibihumbi 40, naho abanyamahanga ni ibihumbi
50 n’igabanya rya 10 ku ijana ku
bakundana.
Mukeneye andi makuru mwabaza kuri
nimero zikurikira 0783375389 na 0788850725 cyangwa kuri email info@wilsontours.rw.


text:
Umugore wo mu murenge wa Mayange witwa Mukamana Jacqueline yaje mu isoko rya kijyambere rya Mayange afatwa ahishe imyenda yari yibye mu ijipo maze nyirayo amugwa gitumo atangira kuyimwaka undi nawe yanga kuyitanga maze baragundagurana kugeza ubwo bamwambuye imyenda.
Abari aho bose bahuruye maze babaza icyo barigupfa maze nyirukwibwa Daphose Nyiranzeyimana avuga ko uwo mugore yaje nk’umukiriya agatangira kujya apakira imyenda mu ijipo yari yambaye.
Yagize ati:"Yageretse imyenda nkajya(...)
Umugore wo mu murenge wa Mayange witwa Mukamana Jacqueline yaje mu isoko rya kijyambere rya Mayange afatwa ahishe imyenda yari yibye mu ijipo maze nyirayo amugwa gitumo atangira kuyimwaka undi nawe yanga kuyitanga maze baragundagurana kugeza ubwo bamwambuye imyenda.
Abari aho bose bahuruye maze babaza icyo barigupfa maze nyirukwibwa Daphose Nyiranzeyimana avuga ko uwo mugore yaje nk’umukiriya agatangira kujya apakira imyenda mu ijipo yari yambaye.
Yagize ati:"Yageretse imyenda nkajya nigirisha nkutamubona ndangaye gato, ahita atangira kuyipakira mu ijipo maze mba ndamufashe.Ngize ngo nyimwake arampindukirana atangira gushaka kunkubita maze nanjye nditabara".
Mukamana Jacqueline we yavuze ko iyo myenda atari ayibye ahubwo ko yayigerekaga.
Yagize ati:"Nukuri narikuyigura ntabwo nari nyibye, twumvikanye birangira amfashe nkushaka kumwiba".
Umunyamakuru yamubajije impamvu yayishyiraga mu ijipo maze avuga ko yayipingaga atari ari kuyibika.
Kuri ubu uyu mugore washinjijwe kwiba yabwiye umunyamakuru ko agiye gutanga ikirego muri RIB ku bwo guteshwa agaciro mu ruhame.
Denis Fabrice Nsengumuremyi/MUHABURA.RW
Igitekerezoibisamba bage babyica


text:
Abana ni umugisha uva ku Mana, ni ngombwa kubagaragariza urukundo mu buryo bwose bushoboka kugirango bakure neza bakuza ubwenge.hari uburyo butandukanye wakwifashisha mu rwego rwo kubashimisha.
Abakunda abantu babereka urukundo. niba tutagaragaza urukundo, Imana ntiba ikiri muri twe. Pawulo yabwiye Tito ngo ahugure abagore bakuze kwigisha abagore bakiri bato gukunda abana babo (Tito:2:4) abatereka abana babo urukundo ntibakunda Imana. Mu butumwa bwiza bwanditswe na Matayo 18:5-6, Yesu yahaye abana agaciro gakomeye cyane.
Abana bakenera uburenganzira bwo kurindwa, kugira umuryango, kubwirwa ko bakunzwe, gukina nabo, kubaha igihe gihagije cyo kuganira nabo, kubumva, ibi bikorwa byose bibakora ku mutima bikabereka ko bakunzwe, bibafasha gukura neza biyumvamo urukundo rw’ababyeyi babo n’abandi bafite inshingano zo kubarera. Iyo umwana atagaragarijwe urukundo akurana umubabaro kuko atabonye umugisha wo gukundwa.
Byaba bibabaje cyane kubona hari abantu batekereza ko umwana yabaho adahabwa urukundo, mu gihe hagati y’inyamaswa, urukundo ruragaragazwa cyane ku bana bazo kandi ntawazigishije kubikora. None bishoboka bite ko twe twaremwe mu ishusho y’Imana tutafata umuco wayo nk’uko tuzi ko Imana ari urukundo.
Mu rwego rwo kunoza ikiganiro (communication) ugirana n’abana dore bumwe mu buryo bw’ingenzi wakwifashisha:
Ukwiye kuganiriza umwana ukurikije ikigero cye bigufasha kumenya ibyo
abasha kumva bitamugoye, ukwiye kwibuka gukoresha imvugo iboneye kandi
nzima.
Ni byiza kuganira n’umwana murebana, bimufasha kubona ko wamuhaye
agaciro. N’ubwo umwana yaba ari muto si byiza kumubwira wibereye mu bindi.
Ganira n’umwana wabanje kureba ko mureshya, bishatse kuvuga ko niba
umusumba byaba byiza ugerageje guca bugufi kuko bimwereka ko umukunda.
Si byiza ko uvuga amakosa ye abantu bateranye kuko bimutera ikimwaro cyangwa ipfunwe. Tegereza abantu bagende umubwire mwihererye mwembi nibyo bidashobora kumugiraho ingaruka mbi mu mitekerereze ye.
Mubwire mu ijwi rihuye n’iryo avuga mu rwego rwo kwirinda kumukanga. Urugero: niba uri umugabo ufite ijwi riremereye ni byiza kurigabanya ukavuga akajwi k’abana.
Mwibutse ko umukunda cyane kandi na Yesu akunda abana bose.
Muri macye icyo umwana azaba ejo ababyeyi cyangwa abarezi bagifite mo uruhare. Birakwiriye kubitaho uko bikwiriye, kubagaragariza urukundo kuko bibafasha gukura mu buryo bwombi: mu bwenge no mu gihagararo. Nk’uko Bibiliya ibivuga ni byiza kumenyereza umwana inzira akwiriye kunyuramo azarinda asaza atarayivamo. (Imigani: 22:6)
source: parenting.com
Vestine agakiza.org


text:
izindi nkuru
Ubusobanuro, inkomoko n’imiterere y’abantu bitwa Sonia
SONIA : Ubwenge (grec)
Iyo ukimubona ubona Sonia ari umuntu ucecetse cyane kandi utisanzura ku bantu, Ibyo biterwa n’uko agaragara nk’utajya apfa guhungabanywa n’ikibonetse cyose kandi yihagararaho cyane yanga uwamucishamo ijisho. Ntago Sonia akorera kuri za munyangire, nta n’ubwo ari umuntu wakoresha ikintu atagishaka. Yubahiriza inshingano ze, iyo yihaye gahunda arayikurikiza, akora uko ashoboye ngo yihe ibyo akeneye byose natwe ateze amaboko , yanga agasuzuguro kandi iyo yihaye intego aruhuka aruko ayigezeho. Sonia ahisha intege nke ze harimo nko gushidikanya cyane akaba atizeye neza ko Ibyo agiye gukora bizatungana, agira kandi umutima woroshye cyane no guhangayika mu rukundo. Aba yumva akeneye urukundo cyane kuburyo ashakisha uburyo bwose ngo akundwe kandi nawe ashimishe abandi. Abamuzi neza baba babizi ko Sonia atazuyaza kugufasha igihe ubikeneye. Icyakora nanone Sonia ararobanura cyane, ntago yakugira inshuti ye ya hafi atakwemera mu kintu runaka.


text:
Ku bwanjye mbyiruka nibonaga nk’umwana usanzwe, meze nk’abandi bose kugeza ku myaka cumi n’umwe aho umubiri wanjye watangiye guhinduka nk’uko biba kuri buri bana b’abakobwa ndetse n’ab’abahungu bageze kuri iyo myaka. Napfunduye amabere nk’abandi bakobwa bose b’abangavu gusa njyewe ngira umwihariko wo kugira agatuza kagutse kurusha ak’abandi bakobwa bo mu kigero cyanjye. Ku bwanjye numvaga ntacyo bintwaye ariko aho nagendaga, ku ishuri ese, aho nari ntuye, ndetse no mu rungano siko babibonaga.
Nabyirutse nkunda imikino ngororamubiri ku buryo numvaga mfite icyifuzo cyo kuzaba umukinnyi ukomeye wa volleyball. Nagize amahirwe kuko ndangije amashuri yanjye abanza noherejwe mu kigo cy’abakobwa, kizwiho kuza mu bigo byitwara neza mu mikino itandukanye, haba volleyball, basketball ndetse na football. Mu mutima wanjye numvise nsubijwe kuko nifuzaga kuzakina volleyball nkagera kure. Uko nabyifuzaga ariko siko byangendekeye.
Natangiye amashuri yanjye yisumbuye, mu cyiciro rusange nkiga neza nta kibazo ku bijyanye n’amasomo nitwaraga neza, njya mu ikipe ya volleyball aho twagombaga kujya twitoza nk’abantu bashya bari baje mu ikipe, nkagerageza uko nshoboye nkumva kandi ndabikuze. Uko iminsi yashiraga niko nakuraga ni nako agatuza kanjye kakomezaga kwiyongera cyane ku rugero rutambutse urw’abandi twiganaga cyangwa twanganyaga imyaka. Nibwo natangiye kujya mbona bamwe mu banyeshuri bo ku kigo bandyanira inzara iyo nabanyuragaho ntazi impamvu, nkabona mu kibuga abantu benshi bandeba nkina bagaseka…nari ntaramenya impamvu kugeza ubwo umunsi umwe ninjiye aho twararaga (dortoirs) ari muri weekend numva mu yindi chambrette hari bagenzi banjye bari kumvuga, bati mwabonye kanaka ukuntu afite amabere manini?ati ese buriya biterwa n’iki?babigira urwenya ,babivuga bakuranwa bakajya basekaaaa….nibwo namenye impamvu abantu bandyanira inzara cg abandi bagaseka ntambutse. Byarambabaje, bintera agahinda nshenguka umutima ijoro ryakurikiwe n’uwo munsi naraye ndira. Nari mfite imyaka cumi n’itatu sinari nzi uko nabigenza n’uko nabyitwaramo, umunsi umwe hari mugenzi wanjye twiganaga twahuye mu nzira aransuhuza ati wiriwebibere abivuga aseka ubona ntacyo bimubwiye, ako kanya umujinya warazamutse nshaka kumukubita ngo turwane ari ntekereje ko ari ikosa rikomeye ryamviramo no kwirukanwa nigarura hakiri kare , ngumana ako gahinda ariko ku ishuri sinagira uwo mbisangiza. Mbaho gutyo ariko mbona ntakwihanganira guhora nsekwa n’abandi niyemeze kuva mu ikipe ya volleyball ubwo inzozi zanjye zirangirira aho.
Si ku ishuri gusa byambagaho, ndibuka igihe kimwe ndi mu biruhuko hari habaye umupira w’amaguru kuko twari duturanye n’ikibuga cyawo ni uko ndi kunyura aho hafi hari abandi bakobwa bo mu kigero cyanjye bigaga ku kigo nizeho primaire, baje nabo kureba umupira gusa ubona bari aho ngaho gusa bicaye bareba abatambuka bose ; mbanyuzeho baraturika baraseka ni uko umwe muri bo aravuga ati yayayayaya, “wagira ngo uyu mukobwa yonkeje umusozi wose” barakomeza baraseka nanjye nikomereza inzira yanjye ariko birongera biranshengura. Nibaza icyo nakoze kugira ngo mbe meze gutyo, numva ndiyanze. Ndashimira cyane umuryango wanjye wambaye hafi muri ibyo bihe byangoraga by’ubuzima bwanjye, iyo ntabagira byari kundemerera cyane. Cyakora ku ishuri ho baje kumenyera ntibazongera kujya bampozaho ijisho ariko inzozi zanjye zo kuba umukinnyi ukomeye wa volleyball zo zari zararangiye. Navuye aho nkomereza ikindi cyiciro mu rindi shuri, nahahuriye n’abandi bakobwa bambera inshuti nziza, banyumvisha ko uko meze ari byiza, ko buri muntu ari umwihariko kuri iyi si ko ntawe usa n’undi kandi ko njyewe umwihariko wanjye nywufite kuri icyo gice cy’umubiri wanjye ntakunda. Ntangira noneho kumva ko koko ndi mwiza uko meze ari uko nguko; gake gake ngenda ntera agatambwe ko kwakira uko nteye.
Naje kujya muri kaminuza, ariko buri gihe abantu bose bambonaga ikintu cya mbere bahita babona ni ako gatuza, cyane ko ahandi nari muto cyane noneho agatuza niko kagaragaraga mbere y’ibindi byose, birongera bintera akantu noneho ndibwira nti ngomba gushaka uburyo abantu nibajya bambona batazajya babona agatuza kanjye mbere y’ibindi. Ndatekereza nza kubona igisubizo, ndavuga nti kuko muri kaminuza twemerewe kwambara ibyo dushatse nzajya nambara ibintu bigufi, amajipo, amakanzu magufi ndetse n’udukabutura tugufi. Umugambi ndawusoza noneho ntangira kujya nambara bigufi pe bikabije…umunsi umwe nyura ku bahungu ntambuka baravuga bati ehhh, uyu mukobwa yambaye bigufi pe… iyo nteruro yaranshimishije ku buryo mutabyumva, naribwiye nti bya bintu birakora numva ndanezerewe mu mutima kubona nibura hari abantu babonye ikindi kintu kuri njye kitari agatuza kanjye. Hagati aho muri uko gukura no guca akenge noneho abagabo nabo bakajya bamfata ukundi kuntu, hari abambwiraga ngo barashaka gukoraho(ku gatuza nyine), cg natambuka bakansifura mu muhanda bati ye mukobwa ufite agatuza keza pe…Muri ibyo byose nkumva ndashobewe, hari abantukaga n’abamvugaga (uretse ko ibi byo nari narabimenyereye) hakaba abanyifuzaga b’igitsinagabo, hakaba abigistinagore nabo bambazaga bati wabigenje ute ngo ugire agatuza kangana gutyo kuko nabo bifuzaga kanini, nkumva byose bimbanye uruvange muri njye ariko nkongera nkibwira nti ariko umenya ari keza koko ngaekera mu mutima.
Uyu mwanya musoma iyi nkuru yanjye ndi umukobwa w’inkumi, wanyuze muri ibyo byose bikangira uwo ndiwe ubu. Navanyemo amasomo akomeye, mbere na mbere ndagira ngo nkubwire ko wowe usoma iyi nkuru uri mwiza uko umeze kose, n’ako kantu kari ku mubiri wawe utikunda ho, kuba uri mugufi se cg muremure, unanutse cyane cg ubyibushye, uri igikara cg inzobe, wenda ntago ukunda mu nda yawe ko ari hanini, cg ukavuga uti amatwi yanjye ni Manini, undi ati njye mfite mato, undi ati njye amaguru yanjye aranyunyutse undi ati njye ni Manini cyane aranduta n’ibindi n’ibindi ntarondoye…ujye wibuka ko hari n’abadafite ayo maguru, hari abadafite ayo maboko udakunda, hari abifuza kuba ibikara abandi bakifuza kuba inzobe, hari abifuza kugira agatuza kanini abandi bakifuza kugira gato…umubiri wawe uko umeze kose ni uwawe wabishaka utabishaka, ibyo byose udakunda kuri wowe uzabana nabyo ubuzima bwawe bwose…niba hari icyo wabihundura ku mubiri wawe bikaba uko ubyifuza wabikora ariko niba bidashoboka, tuza umutima wibwire uti ni umubiri wanjye nintawukunda ninde wundi uzawunkundira?ujye uhora wibuka ko uri umwihariko mu maso y’abandi, bikugira uwo uri we n’ibyo byose utikundaho bigutandukanya n’abandi, wenda ni nacyo abandi bazagukundira uri umwihariko.
Ubutumwa ngenera ba bandi bose bahora bavuga abandi nabi kuko badafite umubiri nk’uw’abo twita aba model ngo runaka ameze gutya na gutya, kanaka ateye nabi, ngo kanaka ni umushoferi(ko nta by’inyuma afite) cyangwa se ngo kanaka ateye nk’icupa ricuritse, n’ibindi byinshi twese tuzi uzafate umwanya mutoya wicare utekereze uwo muntu uba uvuga gutyo, ibyo bintu afite udashima ari wowe biriho uko wakwiyumva, cg se abandi bakuvuze kuko umeze gutya na gutya utekereze uburyo wakwiyumva ari wowe biriho. Iga kubona undi muntu nk’ikiremwamuntu, niba Imana yarakuremye neza uko ubyifuza munda zeru, hejuru hatoya no hasi hanini ntukibwire ko hari icyo wakoze kidasanzwe ngo ube uteye gutyo, n’uriya wita ko ateye nabi nawe niko yisanze nta ruhare yabigizemo. Twige kubanira abandi neza, tubakire uko bari kuko ntago tuzi intambara baba barwana muri bo uko zingana, iyo umwongereye ho indi y’amagambo asesereza biramusonga.
Gira amahoro.


text:
Musanze: Abahugura abajya mu butumwa bw’amahoro barimo kongererwa ubumenyi
Mu Kigo cyigisha iby’Amahoro (Rwanda Peace Academy) giherereye i Nyakinama mu Karere ka Musanze, hatangijwe amahugurwa yo gukarishya ubumenyi ku barimu bazahugura Ingabo, Polisi n’Abasivili bifashishwa mu butumwa bw’amahoro.
Ni amahugurwa yiswe “UN Protection of Civilians(TOT)Course”, yatangijwe ku wa mbere tariki 06 Gicurasi 2019, yitabirwa n’abantu 26 bagizwe n’Ingabo 24 n’Abapolisi babiri baturutse mu bihugu 13.
Col Jill Rutaremara, Umuyobozi wa RPA watangije ayo mahugurwa, yavuze ko ari amahugurwa yihariye, kuko abagiye guhugurwa bategurirwa kuzaba abarimu b’inzobere bazajya bifashishwa mu bihugu binyuranye mu kwigisha aboherezwa mu butumwa bwo kubungabunga Amahoro.
Avuga ko guhugura izo nzobere, ari ukongera imbaraga mu kurengera Abasivile bakomeje kwicwa mu bihugu binyuranye byugarijwe n’intambara.
Agira ati “Ibi byose byo gushyira imbaraga mu guhugura aboherezwa mu butumwa ni ukurinda ubuzima bw’abasivile.
Abagore barapfa, abana barapfa, abantu benshi abandi barakomereka, ni ikintu tugomba kwitaho cyane uburyo barindwa. Rimwe na rimwe usanga bicwa n’abarwanya Leta, hari n’aho bicwa na Leta zimwe na zimwe, ibyo rero ni ibice bitandukanye by’abantu bagomba kwitabwaho kandi bakarindwa”.
Ni amahugurwa yateguwe n’u Rwanda ku bufatanye na Leta y’u Buholandi na Leta zunze Ubumwe za Amerika (US), aho ibyo bihugu byohereje impuguke zinyuranye zizahugura izo ngabo na Polisi, muri ayo mahugurwa azamara icyumweru.
Dr Martin Koper, Umuyobozi wungirije ushinzwe ubutwererane n’iterambere muri Ambasade y’u Buholandi mu Rwanda, yavuze ko kuba Leta y’u Buholandi yifatanya n’u Rwanda mu kwigisha impuguke mu gukarishya aboherezwa mu butumwa bw’Amahoro, bituruka ku buhanga u Rwanda rukomeje kugaragaza mu guteza imbere gahunda yo kurinda amahoro mu bihugu byugarijwe n’intambara.
Avuga ko igihugu cy’u Buholandi kiri mu bihugu bifite ubunararibonye kandi cyihaye intego yo kurinda amahoro mu bihugu byugarijwe n’ibibazo by’intambara no gutegura amahugurwa anyuranye.
Ngo ni yo mpamvu cyamaze kugirana ubutwererane n’u Rwanda nyuma yo kubona ko ari igihugu bihuje intego, kandi gifite ubushobozi buhagije mu gutanga ayo mahugurwa.
Agira ati “Mu ntego ya Leta y’u Buholandi, hari ukongera imbaraga mu bikorwa byo kurinda amahoro nk’igihugu gifite ubunararibonye mu gutegura amahugurwa anyuranye, u Rwanda ni igihugu duhuje intego, ni yo mpamvu twamaze kugirana ubutwererane n’ubufatanye muri iyo gahunda, ku ikubitiro u Rwanda rukaba rwamaze kwakira ayo mahugurwa agiye kumara icyumweru”.
Bamwe mu ngabo zitabiriye ayo mahugurwa, yaba abaturutse mu mahanga n’abo mu Rwanda, baremeza ko hari ubuhanga bagiye kunguka buzabafasha guhugura abandi.
Major DIJOLS Mauricette waturutse mu gihugu cya Gabo ati “Nakoze amahugurwa anyuranye, ariko aya yo gutegura abazahugura abandi nyakoze ku nshuro ya mbere, ubumenyi nsanganywe bugiye kwiyongeraho ubundi buhanitse ku buryo bizanyorohera gufasha abandi duharanira kurinda neza abasivile bari mu bihe bibi, cyane cyane abagore n’abana”.
Major Niyibizi Gelson wo mu ngabo z’u Rwanda we yagize ati “Aya mahugurwa aje asanga andi twakoze. Aratwongerera ubumenyi kugira ngo tubashe guhugura abasirikare bacu bajya mu butumwa mu mahanga.”
Ati “Ayo mahugurwa azamara iminsi itandatu, akaba arimo amasomo atandukanye. Hari kumenya kurinda abasivile tubaha umutekano, kumenya uburenganzira bwabo, ubw’abana n’ibindi, azaduha ubumenyi buhagije”.
Ayo mahugurwa yatangiye tariki 06 kugeza tariki 11,yitabiriwe n’ibihugu 13 birimo Benin, Cameroon, Gabon, Ghana, Kenya, Malawi, Netherlands, Rwanda, Senegal, Sierra Leone, Tanzania, USA na Zambia.


text:
Kicukiro: Imanza za Gacaca zirenga 900 ntizirarangizwa
Yanditswe na Kayitare Jean Paul
Ubuyobozi bw’Akarere ka Kicukiro mu Mujyi wa Kigali buravuga ko hari imanza zirenga 900 zifite imbogamizi mu irangizwa ryazo. Abahesha b’inkiko b’umwuga n’abatari ab’umwuga bagaragaza ko mu mikirize y’imanza za Gacaca n’iz’Inkiko hakirimo imbogamizi.
Ibi byagarutsweho ubwo Akarere ka Kicukiro kafatanyaga n’umufatanyabikorwa RCN Justice & Démocratie mu guhugura abahesha b’inkiko b’umwuga n’abatari ab’umwuga, n’abahagarariye Ibuka ku rwego rw’umurenge.
Meya w’Akarere ka Kicukiro, Dr. Nyirahabimana Jeanne, avuga ko inama nyunguranabitekerezo ku irangizwa ry’imanza bayitezeho kubafasha mu kubaha umurongo w’izo manza zose.
Avuga ku manza zitararangizwa, yagize ati “Imanza zimaze kurangizwa mu karere ni nyinshi ariko izo navuga ni izitararangizwa. Dufite imanza 1,111 zirimo n’iza Gacaca, izo mu rukiko hakaba n’imyanzuro y’Abunzi. Imanza za Gacaca zifite imbogamizi ni 994, izo zikaba ari imanza zifite ibibazo mu mirangirize yazo.”
Avuga ko imanza za Gacaca zishobora kurangizwa zidafite imbogamizi zigeze kuri 68 n’izigera kuri 40 mu myanzuro y’Abunzi n’imanza zigera ku 8 zanyuze mu nkiko.
Dr. Nyirahabimana yagaragaje imbogamizi mu irangizwa ry’imanza zitandukanye. Ati “Kutarangizwa kw’imanza biterwa n’imbogamizi zitandukanye. Urugero, hari umuntu ushobora kuba yari azwi ku izina ry’irihimbano ugasanga nta muntu n’umwe wakubwira uti yitwaga kanaka, yari atuye aha n’aha noneho kubijyana mu zindi nzego utazi amazina, ugasanga na byo ni ikibazo kugira ngo ubashe kumukurikirana.”
Kanimba Nadia Belle, Umuhuzabikorwa utanga ubufasha mu by’amategeko mu Karere ka Kicukiro, avuga ko bimwe mu byo bashinzwe harimo kurangiza imanza, ariko by’umwihariko ngo harimo no kunganira abatishoboye mu nkiko.
Kuri we avuga ko imbogamizi bahura na zo ari iz’uko hari abaturage batishoboye badashobora kwiyishyurira amafaranga y’ibyo basabwa kugira ngo urubanza rushyirwe mu bikorwa.
Ati “Imbogamizi tubona ni nk’iz’abaturage bagana abahesha b’inkiko batari ab’umwuga na MAJ kandi batishoboye ku buryo badashobora kwiyishyurira amafaranga y’ibyo asabwa kugira ngo urubanza rushyirwe mu bikorwa, nko kwishyura amatangazo n’igenagaciro.”
Mutebutsi Obedy, umukozi w’umuryango mpuzamahanga w’Ababiligi RCN Justice & Démocratie, avuga ko mu ntego zawo harimo kongerera ubushobozi inzego zitanga ubutabera bwegereye abaturage no kongerera ubushobozi abasaba ubutabera ari bo baturage.
Mutebutsi avuga ko kugeza ubu barimo kurebera hamwe imbogamizi zihari n’impamvu imanza zitarangizwa, icyakorwa kugira ngo imanza zirangizwe, n’impamvu imanza ziriho zitararangizwa.
Yagize ati “Twe nk’abafatanyabikorwa, uyu mwanya wateguwe wari uwo kugira ngo tubashe guha amakuru abahesha b’inkiko batari ab’umwuga kugira ngo bashobore gusobanukirwa ibigomba kwitabwaho n’uburyo bashobora kurangiza imanza.”
Akomeza avuga ko ibigomba kwitabwaho mu gihe cyo kurangiza imanza ari ukureba inzira zinyurwamo izo ari zo, imanza akarere gafite kandi zirimo imbogamizi uko zishobora gukurwaho.
Ati “Ibyo ni ukugira ngo bagire amakuru ahagije kuko akenshi iyo umuntu agiye kurangiza imanza aba agomba gusobanukirwa neza inzira zinyurwamo n’uburyo agomba kubikora.”
Umunyamabanga Nshingwabikorwa w’Umurenge wa Nyarugunga mu Karere ka Kicukiro akaba n’umuhesha w’inkiko utari uw’umwuga, Uwamahoro Genevieve, ashimangira ko mu manza zitari iza Gacaca nta mbogamizi nyinshi bahura na zo kuko ngo ziba zikurikije amategeko.
Ati “Tugira imbogamizi ariko nk’inkiko zisanzwe nta mbogamizi nyinshi zibamo kuko ziba zikurikije amategeko, ziteyeho kashe mpuruza n’uwatsinzwe ahari uretse kwa kwinangira k’umuturage watsinzwe wanga kurangiza urubanza ku neza.”
Avuga ku manza zarangijwe n’Inkiko Gacaca, Uwamahoro yemeza ko aho ari ho hari imbogamizi. Ati “Uyu munsi hari amarangizarubanza agaragara atariho kashe mpuruza kandi Inkiko Gacaca zarasojwe bigasaba ko umuntu asubira mu nkiko kugira ngo batezeho kashe mpuruza. Imbogamizi ihari cyane ni uko irangizarubanza riza ugasanga nk’umwirondoro uriho uwo muturage ntuzamubona bitewe n’amazina ariho.”
Rudasingwa Pierre, Umuhesha w’inkiko w’umwuga mu karere ka Kicukiro akaba ari no muri komite y’ubutabera muri aka karere, avuga ko hari imanza nyinshi zitarangizwa bigatuma abatsinze badahabwa ubutabera.
Mu bijyanye n’imanza zaciwe n’inkiko ngo zishobora kurangizwa kuko nta mbogamizi nyinshi ziba zirimo ariko ikibazo gikomeye bahura nacyo, kikaba ik’imanza Gacaca.
Ati “Imanza za Gacaca mu karere ka Kicukiro ziragera kuri 994 muri izo izishobora kurangizwa nta mbogamizi ni 68 urumva ko nta 10% zishobora kurangizwa. Izo mbogamizi zirimo ni uko zishobora kuba zaraciwe nabi cyangwa ugasanga zitavuga neza uburyo urwo rubanza rugomba kurangizwa. Ushobora gusanga barareze umuntu witwa Cederi, wajya mu muryango we bakakubwira ngo uwo muntu nta we twigeze tugira mu muryango wacu.”
Umunyamabanga Nshingwabikorwa w’umurenge yemerewe kurangiza imanza n’ibyemezo byafashwe n’Inkiko z’ibanze, Inkiko zisumbuye, Inkiko Gacaca, n’imyanzuro ya Komite z’Abunzi biri mu murenge akoreramo mu gihe Umunyamabanga Nshingwabikorwa w’akagari yemerewe gusa kurangiza imanza zaciwe n’Inkiko Gacaca hamwe n’imyanzuro ya komite z’abunzi biri mu kagari akoreramo.


text:
Ibyahishuwe 8 :3-4 :Haza marayika wundi,ahagarara ku gicaniro,afite icyotero cyacuzwe mu izahabu,ahabwa imibavu myinshi,ngo ayongere ku masengesho y’abera bose,ayishyire ku gicaniro cy’izahabu kiri imbere ya ya ntebe.Umwotsi w’umubavu uva mu kuboko kwa marayika,uzamukana imbere y’Imana n’amashengesho y’abera.
Gusenga n’ibintu bikomeye kandi nibyo Imana idushakaho kuko n’intwaro inesha satani,ariko ushobora kuvuga ko usenga ariko nta gisubizo ubona . Ndagira ngo nkubwire ko amasengesho yose Imana iyumva iyo uyisengana umwete .
Hari uburyo 3 Imana isubiza amasengesho yacu:
– Hari amasengesho usenga Imana igahita isubiza”YEGO” iyo urebye muri bible hari abasenze bahita basubizwa mbega bahita babona ibisubizo byabo urugero nka Hezekiya kubera gutaka Imana yahise imwongerera iminsi yo kubaho kuko yari yamutumyeho imubwira ko iminsi yo kubaho kwe irangiye hanyuma yinginga Imana ihita imwongerera iminsi yo kubaho.Ariko mwene Data gusenga kwawe Imana irakumva kuko Imana izi ibyo uyisaba.
– Hari igihe cyo gutegereza gusubizwa kuko Imana yacu iba izi ahacu hejo kuko idukunda ntabwo ihita idusubiza ako kanya kubera ko ibanza ikadutegura ndabaha urugero rw’umukozi w’Imana witwaga Hana ,Hana yarasenze Imana ibanza kumutegura, arategereza kugira ngo Imana itangire ikore nibwo Imana yahise imuha umwana w’umuhungu ariwe Samweli.Imana irashaka ko dushikama hamwe tukaguma mu mwanya wayo kuko Imana ntabwo ikora ku isaha y’abantu ahubwo ikora uko ibishaka ntabwo igendera ku ngengabihe by’abana b’abantu kuko ifite ingengabihe yayo.
– Hari igihe Imana isubiza “OYA” bitewe nuko umuntu yasabye nabi kuko ijambo ry’Imana muri yakobo 4:3 rivuga ngo murasaba ,ntimuhabwe,kuko musaba nabi,mushaka kubyahisha irari ryanyu ribi. Bishatse kuvuga ko hari igihe usenga ushaka amafaranga ariko ntuhite uyabona kuko Imana iba ireba ko niguha ayo mafaranga uyajyana mu busambanyi n’ibindi byose biteye isoni.
Muri make byangwa n’amaso y’Imana,ushobora kuvuga ngo urashaka imodoka Imana ikayikwima kuko iramutse iyiguhaye yahita ikwica cg ikakubera igikoresho cyo kwishyira hejuru. Imana iguhakanira kuko ikunda ubugingo bwawe,ushobora no gusaba inzu kugira ngo ukandagire bene wanyu n’ibindi byinshi Imana ireba ko nta mumaro byakugirira aho niho Imana ivuga ngo “Oya” kuko iba ibona ko ibyo usaba ari ibikwicira ubugingo aho kubukiza kuko Imana yacu idukunda .
Burya gusenga by’ukuri n’intwaro yacu nk’abakristo kandi tugasengera mu kuri no mu Mwuka Wera kandi ukuri kuri mu mutima wacu. Ndagira ngo mbabwire bene data dukomeze gusenga Imana kugira ngo Imana ibashe kurema ibyananiranye kuko amasengesho yacu Imana irayumva tuza umutima ushikame hamwe kugira ngo ubashe guturiza Imana wirinde amajwi ya satani yakubwira ngo Imana ntiyumva amasengesho yawe.
Kandi nidusenga tube abera mu mitima yacu kuko Imana dusenga ntabwo ari indyarya ahubwo ishaka ko tuba abera mu ngeso zacu zose, kandi amasengesho yacu adutere guhinduka mu mitima yacu, Imana iduhe kuyizera kuko Data wo mu ijuru afite byose.Amen
Mu gusenga Imana ijya ifungura inzira kuko idatekereza nk’abana b’abantu kuko ikora ibirengeje ibyo bibwira.
Na none ndagira ngo nkubwire impamvu utarimo kubona ibisubizo by’amasengesho yawe aka kanya, ahari Imana irimo gutegura inzira icishamo ibisubizo byawe; wowe tuza kuko amasengesho usenga ntabwo ari imfabusa. Saba Imana kugira ngo ikongerere imbaraga iguhe gutegereza.
Imana idufashe kandi iduhe kuyisengera mu kuri no mu mwuka wera. Amen
Rev. Dr RUTAYISIRE Antoine || GUTEGURA IGISEKURUZA CY’ABAYOBOZI B’ABAKRISTO NO GUHAGURUTSA ABAYOBOZI
kora SHARE usangize abandi iyi nyigisho


text:
Yanditswe August, 23 2019 at 09:13 AM
Abanyeshuli 2 biga muri kaminuza bakoze ikoranabuhanga ritanga amakuru yose ku bikorerwa muri koperative aho buri munyamuryango abona arebana n’umusaruro ndetse n’imicungire y’umutungo wa koperative, ku buryo bemeza ko amakoperative yose akoresheje iri koranabuhanga byakumira abanyereza umutungo.
Muhiza Frank w'imyaka 23 na Muvunyi Mfuranzima Bruce w'imyaka 22 biga muri kaminuza y'Abadivantisiti b'Umunsi wa Karindwi muri Afurika yo hagati (AUCA) ibijyanye n'ikoranabuhanga rikoresha mudasobwa, software Engineering. Bakiri ku ntebe y'ishuri bahisemo kuba ba rwiyemezamirimo biciye mu bumenyi bafite, bakora ikoranabuhanga bise AICO'S (Automation, integration of cooperatives) ishobora gufasha mu micungire y'amakoperative.
Muvunyi Mfuranzima Bruce yagize ati "Kubona urubyiruko ku isi hose bafata ibyemezo byo gushakira ibisubizo sosiyete zabo, natwe duharanira kugira umurava wo gushaka uburyo twakemura ibyo bibazo natwe tubona, ni ko twabonye icyo gitekerezo."
Na ho Muhiza Frank yagize ati "Ni ibintu bisa nk'aho bikomeye ariko nanone bishoboka, bisaba imbaraga, bisaba ubwenge, bisaba imicungire n'ibindi bitandukanye, nko ku ishuri twiga software engineering, ni byo twiga, abaturage dukorana tubana na bo, ugafata cya gitekerezo wagize cyangwa umukoro watahanye ukawuganiraho na mwarimu noneho ukareba niba bishobora gukora muri sosiyete."
Amakoperative arenga 50 yatangiye gukoresha iri koranabuhanga. Muri yo harimo na Koperative Umucyo y'abahinzi b'ibigori n'umuceri bo mu mirenge ya Musenyi, Mareba na Shyara mu Karere ka Bugesera. Ifite abanyamuryango 512. Babona iri koranabunga nk'igisubizo ku mikorere myiza ya Koperative yabo.
Mukantore Marie Louise yagize ati "Kuri Telefoni yanjye iyo amafaranga yagezeho mpita mbona message, niba narashoye ibiro nka 200 by'umuceri mpita mbona ko banshyiriyeho amafaranga ahwanye na bya biro, niba bakuyeho umusanzu wa koperative mpita mbona ko uwo musanzu wavuyeho."
Bugingo Jean de Dieu na we ni umuhinzi, avuga ko iri koranabuhanga hari byinshi rimaze kubagezaho, kuko bamenya ibikorwa byose bya koperative.
Ati "Hakoreshejwe ikoranabuhanga imicungire ya koperative tubona ari myiza, icya mbere kuba koperative irinze neza urutonde cyangwa umutungo w'abanyamuryango muri iryo koranabuhanga, mu buryo bwo kwegeranya imigabane yabo, mu buryo bwo kwegeranya imisaruro yabo, mu buryo bwo kwegeranya imyirondoro yabo, ku buryo amakuru ayariyo yose tuyabonera mu ikoranabuhanga."
Koperative Umucyo imaze amezi 4 ikoresha ubu buryo bw'ikoranabuhanga mu micungire yayo. Uyiyoboye Hakizimana Eliphaz asanga riramutse ryitabiriwe, ryafasha mu gukumira abanyereza imitungo y’amakoperative."
Yagize ati "Araza akabishyira muri machine yamara kubitunganya neza yamaze gukuraho ibindi byose imigabane ya koperative, umusanzu, bakavuga bati, umunyamuryango runaka yapakije ibiro ibi n'ibi, by'umuceri muremure cyangwa mugufi bahita bohereza amakuru bamaze kubara neza amafaranga no kubihuza na banki bagahita babyoherereza umunyamuryango bamugaragariza ibyo yashoye n'amafaranga azasanga muri banki uko angana. Ntekereza ko n’uwajya kunyereza ntiyabona uko anyereza icyo cyamaze gukemuka."
Ubu amakoperative 168 akora ubuhinzi ni yo amaze gusaba gukorana na kompanyi Extra-Technologies y'aba banyeshyuri. Bavuga ko gukorana n'amakoperative babibonamo amahirwe akomeye mu gihe kiri imbere kuko mu Rwanda hari amakoperative agera ku bihumbi 10.
Muhiza Frank yagize ati "Urebye mu mibare ubu ku isi hose hari koperative miliyoni 3 izo koperative zirimo abanyamuryango miliyari imwe, indi mibare ikavuga ko 12% by'abaturage bari ku isi hose bafite akazi bahawe n'amakoperative, iyo urebye iyo mibare ku isi hose na Afurika mu Rwanda ni hafi 1/2 bari mu makoperative usanga isoko ryagutse cyane, tukavuga ngo nk'uko intego y'igihugu cyacu ari ukubaka sosiyete ishingiye ku bumenyi cyane cyane mu ikoranabuhanga n'aya mahirwe azanwa na Leta n'ibigo bitandukanye tukavuga ngo reka tuyabyaze umusaruro tubanze dufashe abaturage bacu gutera imbere muri iri koranabuhanga noneho tuzabigemurire n'abandi muri Afurika no ku isi hose."
Kugira ngo koperative itangire gukoresha serivisi z'iri koranabuhanga habanza kubaho imikoranire mu buryo bw'igerageza mu gihe cy'amezi 6, koperative yabishima bakumvikana uburyo na bo bazajya babona inyungu ku gihangano cyabo."
Inkuru mu mashusho
KWIZERA John Patrick
Perezida wa Repubulika Paul Kagame yemereye itorero ry’abadiventiste inkunga izafasha iryo tor ...
September 02, 2019 at 19:17 PM Soma inkuru
Kuri uyu wa mbere Perezida Paul Kagame yafunguye ku mugaragaro ishuri ry'ubuvuzi muri Kaminuza ...
September 02, 2019 at 12:09 PM Soma inkuru
Kuri uyu wa mbere i Masoro mu Murenge wa Ndera w'Akarere ka Gasabo mu Mujyi wa Kigali hagiye ku ...
September 02, 2019 at 09:53 AM Soma inkuru


text:
Rubavu: Umuhigo wo kubakira abatishoboye no guhanga imirimo ngo ishobora kutazaborohera
Akarere ka Rubavu gafite imihigo 74 kazasinya n’umukuru w’igihugu iri mu byiciro by’ ubukungu 27, imibereho myiza 33, imiyoborere myiza n’ubutabera 14.
Mu kiganiro umuyobozi w’akarere ka Rubavu Habyarimana Gilbert yahaye abagize inama njyanama y’akarere ka Rubavu avuga ko hari imihigo itazaborohera, abagize inama njyanama n’abanyamabanga nshingwabikorwa b’imirenge bagomba gutegura uko izakorwa.
Imwe muyo uyu muyobozi agaragaza ko itazaborohera irimo iyo kwizigamira abantu mu bwizigame muri gahunda ya ejo heza aho akarere ka Rubavu kahize kuzakusanya miliyoni 400 nyamara mu mezi umunani kamaze karakusanyije 1,245,254, ibintu umuyobozi w’akarere kavuga ko bikwiye gushyirwamo imbaraga.
Habyarimana avuga ko na gahunda yo guhanga imirimo idasobanutse.
Ati “uyu muhigo urakibazwaho ibibazo byinshi... Imirimo iyo ariyo, tugomba gushyiraho uburyo bukomeye bwo kumenya ibigo bishyashya byashyizweho mu midugudu ku buryo biba byanditse.”
Undi muhigo akarere ka Rubavu kavuga ushobora kuzagorana ni umuhigo wo kubakira abatishoboye aho buvuga ko igihe kiza cyo kubaka ari mu mezi ya Kanama na Nzeri nyamara ngo hakaba hari impungenge ko itahise ishyirwa mu bikorwa.
“Mwabonye ko dufite umuhigo wo kubaka amazu agera kuri 623, muriyo 400 ni ay,abantu badafite ibibanza, ni ibintu tugomba kureba ingamba zihariye harebwa nuko bizakorwa, ariko igihe kiza ni ukwezi kwa munani n’ukwezi kwa cyenda.”
Umuyobozi w’akarere ka Rubavu avuga ko kugira ngo imihigo igerweho hagomba kurebwa ibyiciro n’umubare bigomba kugeraho mu kweza imihigo akarere kiyemeje.


text:
1
Murwanda,bicuruzwa_he?
Ari se iyo muvuga ngo icyo gishushanyo cyakozwe mu myaka 24,000 BC isi yo imaze imyaka ingahe? na chronology du temps ihera ku myaka 4000 ariko mwe ngo《24000?》
Reka reka uramenye muri Afrika bashiki bacu barabyifitiye karemano,naho abo bazungu imahanga bo ni bashoferi nibo babyitezaho kugirango babe beza nka bashiki bacu ariko burya nta muganga wahwana n Imana niyo mpamvu ibyo by ibiterano bitazigira biba byiza nk ibya karemano ,ikindi nubundi umuntu abyara uwo basa rero abo bazungu nubundi babyara abana babo bose nta ka buno kuko ibiterano bitahererekanwa mu maraso ariko karemano yo irahererekanwa.
1


text:
Abantu benshi bakoresha urubuga rwa Facebook bo muri cameroun bavuze kuri iyi nkuru y’akababaro y’umugore wari utwite ari hafi kubyara wirukanwe shishi itabona mu bitaro kuko atari afite amafaranga yo kwishyura nyuma yo kubyara.
Gusa ku bw’amahirwe uyu mugore yabyaye mu mahoro ndetse n’umwana we avuka ari muzima nta kibazo afite.
Kwirukana abagore batwite bari hafi kubyara mu mavuriro bitewe n’amikora make ni ingeso yeze muri Cameroun nk’uko 24Jours dukesha iyi nkuru ibitangaza.
Urugero ni inkuru y’umugore witwa Monique witabye Imana nyuma y’uko ibitaro yari yoherejweho ngo ahabyarire byanze kumwakira bitewe no kubura amafaranga yo kwishyura,aza kugira ububabare bukabije.Nyuma umukobwa we niwe yagerageje kumubaga kugira ngo amukuremo uruhinja rwari rwamupfiriyemo.
Icyo gihe shene ya France24 yatangaje iyo nkuru ku bufatanye n’Umunya-cameroun Paul Chouta akunze gutangaza amakuru y’abagore bafatirwa bugwate mu bitaro bitewe no kubura ayo bishyura.
Ni mu gihe Perezida wa cameroun,Paul Biya,ahora agerageza uko ashoboye kugira ngo akemure ibibazo birimo n’icyo kwita ku buzima bw’ababyeyi babyarira kwa muganga,ariko abashinzwe ubuzima nti babyitaho aho bo bagaragaza inyota yo gushaka amafaranga cyane kurusha gukiza ubuzima bwa muntu.
Ibi byerekana ko iyi si ikwiriye Impinduka.Tekereza kubyarira mu muhanda kubera ko wabuze amafaranga.Tekereza akarengane kuzuye muli iyi si,Ruswa,ubushomeli,etc...Tekereza millions z’abantu barwaye.Tekereza millions nyinshi z’abantu dushyingura buri mwaka.Hari abakeka ko Imana itabibona.Nkuko Ibyakozwe 17:31 havuga,Imana yashyizeho Umunsi w’Imperuka,ubwo izahindura ibintu.Dore ibintu bizahinduka: Imana izakuraho IBIBAZO byose byo mu isi,harimo UBUKENE,Indwara,Urupfu,etc...Soma Ibyahishuwe 21:4.Imana izakuraho ubutegetsi bw’abantu ishyireho ubwayo nkuko Daniel 2:44 havuga.Izarimbura abantu bose bakura ibyo itubuza,isigaze mu isi abantu bayumvira gusa kandi bakundana nkuko Imigani 2:21,22.